PM terkesan keprihatinan rakyat Malaysia hulur bantuan gempa bumi

KUALA LUMPUR, 19 Februari - Perdana Menteri, Datuk Seri Anwar Ibrahim amat terkesan dengan keprihatinan rakyat Malaysia terhadap nasib menimpa mangsa gempa bumi di Syria dan Turkiye.Keprihatinan dizahir menerusi penyaluran bantuan berterusan sejak bencana alam itu melanda.Menerusi hantaran di Facebooknya, Perdana Menteri memaklumkan mengenai bantuan terbaharu digerakkan Malaysia ke Damsyik, Syria; semalam.

Ia membabitkan penghantaran 42 tan barangan keperluan menggunakan dua pesawat milik TUDM.Beliau mendoakan agar misi bantuan melibatkan kerjasama kerajaan, badan bukan kerajaan (NGO) dan orang awam itu akan dipermudahkan.


Sasaran 125,000 Huffaz menjelang 2050

TANJUNG MALIM, 19 Februari - Menjelang tahun 2050, kerajaan menyasarkan untuk melahirkan seramai 125,000 Huffaz di seluruh negara. Komitmen itu dinyatakan Timbalan Perdana Menteri, Datuk Seri Dr Ahmad Zahid Hamidi dalam usaha martabat Huffaz bagi mengelak golongan itu terpinggir daripada aliran pendidikan nasional.

Usaha tersebut akan dilakukan dengan kerjasama Universiti Pendidikan Sultan Idris (UPSI) Tanjung Malim menerusi beberapa program dan kursus ditawarkan.

Tempoh dua minggu turut diberikan kepada universiti untuk menyiapkan modul, pedagogi pembelajaran dan pengajaran bagi kegunaan pelajar dan tenaga pengajar.  "Dalam hal ini UPSI telah mengambil beberapa langkah ke hadapan, saya minta bukan sekadar penyediaan modul kepada program yang telah saya katakan, tetapi yang paling penting matlamatnya nanti pada tahun 2050 kita berhasrat untuk melahirkan seramai 125,000 Huffaz yang profesional.Ertinya mereka bukan hanya menjadi ahli profesional seperti jurutera peguam doktor akauntan dan sebagainya tetapi pada masa sama mereka juga menjadi imam masjid dan mengetuai beberapa institusi atau badan-badan korporat," kata Zahid di sini.

(Zahid yang juga Menteri Menteri Kemajuan Desa dan Wilayah bercakapkepada pemberita selepas mempengerusikan mesyuarat ketika lawatan khas ke UPSI)

Dalam perkembangan sama, beliau turut menghargai usaha UPSI untuk mewujudkan sebuah institusi pendidikan dan pengajaran Islam secara khusus bagi merealisasikan usaha kerajaan tersebut.


Mansuh hukuman mati, usul dibawa ke Parlimen pada Mac

KAJANG, 22 Februari- Rang Undang-Undang (RUU)berkaitan pemansuhan hukuman mati mandatori akan dibentangkan di Dewan Rakyat pada bulan Mac ini.Timbalan Menteri Undang-Undang dan Reformasi Institusi, Ramkarpal Singh berkata pihaknya menjangkakan RUU tersebut akan dibawa ke Dewan Negara untuk diluluskan pada April sebelum diwartakan pada Mei.Beliau juga berkata seramai 1,320 banduan yang dijatuhkan hukuman mati atau penjara sepanjang hayat akan terkesan apabila RUU tersebut diwartakan.

(Timbalan Menteri Undang-Undang dan Reformasi InstitusiRamkarpal Singh)

"Mahkamah akan mendengar bukan sahaja daripada tertuduh atau mereka yang telah disabitkan tetapi mangsa dan keluarga akan berpeluang menyampaikan faktor yang akan ditimbulkan untuk perhatian mahkamah melalui Peguam Negara atau Timbalan Pendakwa Raya."Kita perlu mengkaji secara lebih mendalam lagi dari segi keberatan jenayah yang dilakukan cadangan-cadangan akan dikemukakan kepada Jemaah Menteri dalam masa terdekat selepas mendengar pendapat semua pemegang taruh dan semua mereka yang mempunyai kepentingan, dari penjara, serta pihak organisasi masyarakat sivil (CSO) atau pertubuhan bukan kerajaan (NGO),"  katanya selepas melawat Penjara Kajang di sini hari ini.Selepas undang-undang tersebut diwartakan, banduan terlibat boleh membuat permohonan di Mahkamah Persekutuan dengan bantuan peguam dan Jabatan Penjara.


Agong titah pembinaan hospital di Pulau Tioman disegerakan

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menandatangani plak pembukaan pusat bersalin ketika mencemar duli ke Klinik Kesihatan Tekek, Pulau Tioman hari ini/ Foto BERNAMA)

ROMPIN, 19 Februari - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah supaya pembinaan hospital di Pulau Tioman dapat disegerakan.  Baginda menitahkannya kepada Ketua Pengarah Kesihatan, Kementerian Kesihatan Malaysia (KKM), Tan Sri Dr Noor Hisham Abdullah semasa baginda berkenan mencemar duli melawat fasiliti di Klinik Kesihatan Tekek, hari ini. Pembinaan hospital di Kampung Tekek merupakan rancangan jangka panjang bagi menaik taraf Klinik Kesihatan Tekek sedia ada yang setakat ini hanya mampu merawat kes yang memerlukan pemerhatian, tetapi tidak kritikal.  Baginda yang tiba pada pukul 11.50 pagi telah berkenan mendengar persembahan taklimat oleh Pengarah Kesihatan Negeri Pahang, Datuk Dr. Nor Azimi Yunus.Dalam sembah taklimat, beliau memaklumkan, rancangan pembinaan hospital itu adalah bagi memastikan kes yang memerlukan pemerhatian dapat dirawat tanpa perlu dirujuk ke tanah besar.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mencemar duli melawat ke Klinik Kesihatan Tekek, Pulau Tioman hari ini/ Foto BERNAMA)

Pada program itu, Al-Sultan Abdullah berkenan melawat pusat bersalin sumbangan Majlis Ugama Islam dan Adat Resam Melayu Pahang (MUIP) yang melibatkan peruntukan keseluruhan RM2.92 juta dengan RM2.37 juta bagi aset dan RM545,000 untuk kerja naik taraf bangunan klinik berkenaan.  Kewujudan pusat bersalin itu, merupakan cetusan idea dan titah Seri Paduka ketika keberangkatan baginda ke Pulau Tioman pada Mac tahun lalu, bagi memudahkan penduduk di pulau terbabit untuk bersalin tanpa perlu ke Rompin atau Mersing. Nor Azimi memaklumkan, Klinik Kesihatan Tekek merupakan klinik kesihatan pertama di negara ini yang menerima 'Advanced portable ventilator', 'High-end Ultrasound Machine' dan 'Cardiac Monitor Defibrillator'.


Cadangan penubuhan Suruhanjaya Keselamatan Siber Malaysia dijangka dibentang di Parlimen Jun ini

KUALA LUMPUR, 19 Februari- Cadangan penubuhan Suruhanjaya Keselamatan Siber Malaysia dijangka dibentangkan dalam persidangan Dewan Rakyat pada Jun ini selepas mendapat kelulusan Kabinet serta pengurusan tertinggi.Menteri Komunikasi dan Digital (KKD), Fahmi Fadzil berkata, cadangan itu kini dalam peringkat sesi libat urus bersama agensi berkaitan bagi membincangkan pelbagai aspek perundangan yang berkaitan. Beliau berkata, sekiranya perlu untuk mewujudkan suruhanjaya itu, ianya dijangka akan mengambil masa setahun atau dua tahun. Bagaimanapun, fungsi atau bidang kuasa tugas untuk mengawal keselamatan siber akan diteruskan oleh badan seperti CyberSecurity Malaysia.

(Menteri Komunikasi dan Digital, Fahmi Fadzil yang juga Ahli Parlimen Lembah Pantai meraikan peserta-peserta khatan sempena Majlis Khatan Perdana Parlimen Lembah Pantai di Projek Perumahan Rakyat (PPR) Kerinchi hari ini / FOTO BERNAMA)

Fahmi berkata demikian selepas menghadiri Majlis Khatan Perdana Parlimen Lembah Pantai. Pada Januari lepas, Fahmi dilapor berkata, KKD berhasrat menubuhkan Suruhanjaya Keselamatan Siber Malaysia sebagai langkah memperkukuh keselamatan siber di negara ini.

Selain itu, Fahmi juga berhasrat untuk mengkaji semula dasar kriptografi negara untuk memperkemas semula aspek keselamatan data.Katanya, kriptografi melibatkan penyulitan yang merupakan kunci keselamatan data.Ketika ini, negara-negara lain telah mula melaksanakan dasar baharu melibatkan kriptografi kuantum iaitu bidang matematik yang lebih meluas.


Perbincangan pilihan raya di enam negeri, minggu depan

SEREMBAN, 19 Februari - Perbincangan mengenai pilihan raya di enam negeri akan dibuat minggu depan.Pertemuan melibatkan Menteri Besar dan Ketua Menteri negeri terlibat iaitu Negeri Sembilan, Selangor, Pulau Pinang, Kedah, Kelantan dan Terengganu. Menteri Besar Negeri Sembilan, Datuk Seri Aminuddin Harun berkata perbincangan itu bagi membolehkan pilihan raya dilaksanakan serentak.Pandangan pemimpin setiap negeri akan dimaklumkan kepada Suruhanjaya Pilihan Raya menerusi taklimat sujurus selepas selesai perbincangan tersebut.  "Perbincangan akan diadakan minggu hadapan bersama semua MB, taklimat Suruhanjaya Pilihan Raya (SPR) untuk kita maklumkan pandangan negeri supaya pilihan raya dapat dijalankan serentak di enam negeri tersebut," kata Aminuddin di sini.

(Aminuddin (kiri) bercakap kepada media selepasmerasmikan Konvensyen Tahunan DAP Negeri Sembilan, di sini)

Beliau yang juga Pengerusi Pakatan Harapan Negeri Sembilan bercadang bermesyuarat dengan Pengerusi Barisan Nasional Negeri bagi membincangkan pembahagian kerusi. Hasil perbincangan akan dikemuka kepada jawatankuasa rundingan Majlis Presiden Pakatan Harapan.


MITI saran kenderaan elektrik mampu milik dibawa masuk ke Malaysia

PETALING JAYA, 19 Februari- Kementerian Perdagangan Antarabangsa dan Industri (MITI), menggalakkan pengenalan lebih banyak kenderaan elektrik (EV) mampu milik di Malaysia bagi memajukan industri EV negara. Timbalan Ketua Setiausaha Industrinya, Datuk Seri Norazman Ayub berkata, terdapat kenderaan EV berharga serendah RM120,000 akan dibawa masuk ke Malaysia pada suku kedua tahun ini.Daripada segi infrastruktur pengecasan, kerajaan menyasarkan untuk menyediakan sekurang-kurangnya 10,000 unit kemudahan pengecasan awam menjelang 2025.

Sebelum ini, Menteri Kewangan Tengku Datuk Seri Zafrul Abdul Aziz berkata, Malaysia komited untuk menarik pelaburan dalam industri EV dan mencapai sasaran negara dalam menghasilkan kenderaan elektrik, termasuk hibrid, menyumbang 15% daripada jumlah keseluruhan industri menjelang 2030.


Zambry adakan lawatan rasmi ke Arab Saudi bermula hari ini

PUTRAJAYA, 19 Februari- Kementerian Luar (Wisma Putra) dalam satu kenyataan memaklumkan, Menteri Luar Datuk Seri Dr Zambry Abd Kadir akan mengadakan lawatan rasmi ke Arab Saudi mulai hari ini hingga 23 Februari.Zambry dijadual bertemu rakan sejawatnya Putera Faisal bin Farhan bagi menyusuli perbincangan memperkukuhkan lagi kerjasama dua hala kedua-dua negara, termasuk penganjuran Saudi-Malaysian Coordination Council (SMCC) selain menerokai kerjasama dalam bidang-bidang baharu.Arab Saudi merupakan negara Asia Barat pertama yang dilawati beliau sejak menyandang jawatan sebagai Menteri Luar pada 2 Disember 2022 yang lalu.Menurut kenyataan itu, lawatan ini menggambarkan hubungan istimewa yang wujud serta komitmen Kerajaan Malaysia di bawah kepimpinan Perdana Menteri, Datuk Seri Anwar Ibrahim terhadap hubungan dua hala Malaysia-Arab Saudi.Zambry juga dijadualkan akan bertemu Menteri Pelaburan Arab Saudi, Khalid A. Al-Falih untuk menerokai potensi kerjasama ekonomi baharu antara kedua-dua negara.“Menteri Luar juga akan mengadakan pertemuan dengan Setiausaha Agung Majlis Kerjasama Teluk (GCC) Jasem Mohamed Albudaiwi di Riyadh bagi menyusul perbincangan berkenaan Sidang Kemuncak ASEAN-GCC yang akan dianjurkan pada tahun ini,” menurut kenyataan itu.

(Menteri Luar Datuk Seri Dr Zambry Abd Kadir)

Zambry akan mengadakan pertemuan berasingan dengan Setiausaha Agung Pertubuhan Kerjasama Islam (OIC) Duta Hissein Brahim Taha di Jeddah dan Setiausaha Agung Liga Muslim Dunia Sheikh Dr. Mohammed Al-Issa di Riyadh.Beliau juga akan mengadakan sesi pertemuan bersama ahli-ahli perniagaan di Riyadh dan Jeddah, yang dijangka menjadi platform bagi meneroka kerjasama perniagaan dan pelaburan baharu khususnya di Arab Saudi.


Gajah liar dipindahkan ke habitat asal

LIPIS, 18 Februari- Seekor gajah liar jantan yang ditangkap di Kampung Simoi Lama, Pos Betau, Lipis, Pahang pada Selasa lalu telah dipindahkan ke habitat asal yang jauh daripada penempatan manusia. Operasi selama empat hari itu melibatkan 26 anggota Unit Tangkapan Gajah (UTG) Pusat Konservasi Gajah Kebangsaan (PKGK) Kuala Gandah, Lanchang, Pahang dan kakitangan Jabatan Perlindungan Hidupan Liar dan Taman Negara (Perhilitan). Ketua PKGK Kuala Gandah, Che Ku Mohd Zamzuri Chik Wan Ab Rahman berkata, operasi itu berjaya memindahkan seekor gajah dianggarkan berusia 44 tahun ke habitat asal dan mempunyai sumber makanan yang banyak.  Gajah seberat kira-kira tiga tan itu ditangkap selepas pihaknya menerima aduan daripada penduduk setempat.

(Dua gajah denak, iaitu Kasturi dan Rambai digunakan untuk memujuk dan menarik gajah liar berkenaan ke atas lori)

Operasi pemindahan haiwan itu mengambil masa kira-kira empat jam.Gajah jantan itu dipercayai terpisah daripada kumpulannya yang menghuni Hutan Simpan Ulu Jelai.  Dua gajah denak, iaitu Kasturi dan Rambai digunakan untuk memujuk dan menarik gajah liar berkenaan ke atas lori.  Operasi itu dilakukan susulan kejadian serangan gajah liar terhadap penduduk Orang Asli di Ulu Jelai, Lipis sebelum ini. Serangan yang berlaku 7 Disember telah meragut nyawa wanita Orang Asli di Kampung Simoi Baru dan pada 9 Januari tahun ini melibatkan seorang remaja lelaki di Kampung Tual, Sinderut akibat dipijak haiwan liar itu.


Pemuda tekad berhenti kerja, pilih berniaga  bermodalkan RM60

KOTA BHARU, 17 Februari- Tekad untuk berhenti kerja bagi memulakan perniagaan secara kecil-kecilan.Peniaga ayam goreng, Saiful Ikhzan Saupi, 38 tahun, bersyukur keputusannya itu tidak sia-sia, malah membuahkan hasil yang baik.Tindakan nekadnya untuk berhenti kerja kilang di Selangor dan pulang ke kampung halaman di Pengkalan Chepa untuk berniaga ayam goreng membuahkan hasil yang memberangsangkan.Menurut Saiful niatnya untuk berhenti kerja pada lima tahun lalu timbul selepas isterinya, Nadia Atikah Kamarul Azhar, 28 tahun melahirkan anak sulung mereka. Bermodalkan RM60 dan empat ekor ayam, bapa seorang anak ini, memulakan perniagaan di tepi jalan.Tidak sampai satu jam, jualannya habis, sekali gus menjadi titik permulaan perubahan kehidupannya sekeluarga."Mula-mula dulu cuba untuk meniaga dalam empat ekor ayam, tak sampai sejam habis. Lepas itu esoknya kita tambah lagi dalam lapan ekor pula, sama, tak sampai sejam habis. Dari situlah bermulanya. Makin bertambah hasil jualan. Sekarang dah lima tahun meniaga, sehari tu dalam 50 ekor ayam juga," katanya.

(Peniaga ayam goreng, Saiful Ikhzan Saupi)

Ujarnya, sambutan amat menggalakkan hingga dia turut menerima tempahan daripada orang ramai.  Melihatkan perniagaannya yang semakin maju, Saiful turut membantu peniaga kecil yang lain untuk memasarkan produk mereka di gerainya.  Berpegang pada konsep sama-sama membantu, Saiful tidak menolak hasrat untuk memiliki cawangan sendiri dan mengilangkan resepi perapan ayamnya pada masa akan datang.


Agong sambut Presiden Jerman

KUALA LUMPUR, 17 Februari- Presiden Jerman Frank-Walter Steinmeier yang dalam rangka lawatan tiga hari ke Malaysia, diberi sambutan negara di Dataran Parlimen hari ini.  Ketibaan beliau pada pukul 10.00 pagi disambut Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.  Turut hadir Perdana Menteri, Datuk Seri Anwar Ibrahim serta Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof.  Upacara sambutan dimulakan dengan lagu kebangsaan kedua-dua negara dimainkan oleh Pancaragam Pusat Rejimen Askar Melayu Diraja (RAMD) dari Kem Sungai Besi diikuti tembakan meriam 21 das.  Steinmeier kemudian memeriksa kawalan kehormat terdiri empat pegawai dan 103 anggota lain-lain pangkat dari Batalion Pertama RAMD yang diketuai Mejar Adibadiuezshah Ahmad.  Steinmeier kemudian diperkenalkan kepada anggota Jemaah Menteri dan perwakilan diplomatik asing.  Pada sebelah petang, Steinmeier akan melakukan kunjung hormat ke atas Perdana Menteri Datuk Seri Anwar Ibrahim di Pejabat Perdana Menteri di Putrajaya.  Manakala pada sebelah malam, beliau akan menghadiri Majlis Jamuan Negara di Istana Negara.  Lawatan ini dilihat memberi peluang kepada Malaysia dan Jerman untuk mengukuhkan lagi hubungan baik serta kerjasama pelbagai bidang di antara kedua-dua negara sekali gus mengeratkan lagi hubungan Kuala Lumpur-Berlin dan menyediakan satu asas yang kukuh untuk meningkatkan hubungan kedua-dua negara ke tahap yang lebih tinggi.

(Presiden Jerman Frank-Walter Steinmeier / FOTO BERNAMA)

Lawatan negara terakhir oleh Steinmeier ke Malaysia adalah 26 tahun lepas iaitu pada April 1997.  Jerman merupakan rakan dagangan terbesar Malaysia dalam kalangan negara-negara Kesatuan Eropah (EU) dengan nilai perdagangan Malaysia dengan Jerman meningkat sebanyak 10.9 peratus berjumlah RM59.87 bilion pada 2022 berbanding RM53.99 bilion direkod pada 2021.


Raja Muda Perlis titah guru agama tingkatkan pengetahuan

KUALA PERLIS, 17 Februari- Golongan guru agama di Perlis sewajarnya sentiasa berusaha dalam mempertingkat kemampuan diri untuk mempelajari ilmu-ilmu hadis supaya maklumat yang disampaikan adalah benar.  Tugas guru agama bukan sekadar mengetahui sesuatu hadis dan terus diajar kepada masyarakat tetapi pada masa yang sama perlu menilai status sesuatu hadis tersebut supaya apa yang diamalkan itu benar-benar daripada petunjuk Allah SWT dan Rasul.  Raja Muda Perlis, Tuanku Syed Faizuddin Putra Jamalullail bertitah, penganjuran Seminar Kepentingan Menilai Status Hadis mampu menyedarkan masyarakat tentang keperluan mempelajari ilmu agama melalui sumber-sumber yang sahih.  Baginda bertitah demikian ketika berkenan berangkat merasmikan Seminar Kepentingan Menilai Status Hadis yang diadakan di Auditorium Kolej Universiti Islam Perlis (KUIPs), Seberang Ramai, Kuala Perlis.  Seminar tersebut dianjurkan oleh Jabatan Mufti Negeri dengan kerjasama Majlis Agama Islam dan Adat Istiadat Melayu Perlis (MAIPs) dan Kolej Universiti Islam Perlis (KUIPs).

(Raja Muda Perlis, Tuanku Syed Faizuddin Putra Jamalullail (tengah))

Sempena majlis tersebut, Tuanku Syed Faizuddi turut berkenan melancarkan Buku Himpunan 50 Tazkirah yang diterbitkan oleh Jabatan Mufti Negeri dan Pelancaran Tarikh Perkampungan Sunnah Siri ke 8 pada penghujung bulan Mei 2023 ini.


PM terima kunjung hormat Wakil Perdagangan AS

PUTRAJAYA, 16 Februari - Perdana Menteri, Datuk Seri Anwar Ibrahim menerima kunjungan hormat Wakil Perdagangan Amerika Syarikat (AS), Katherine Tai di Bangunan Perdana Putra, di sini hari ini.Anwar berkata perbincangan menjurus kepada langkah mengharungi ketidaktentuan ekonomi dan pasaran kewangan global.Pertemuan itu turut menyentuh langkah bagi mengukuhkan kerjasama ekonomi, membincangkan isu kemudahan perdagangan selain melaksanakan usaha untuk menarik pelaburan yang berkualiti ke Malaysia. Lawatan Tai ini merupakan lawatan kerja yang pertama oleh ahli Kabinet Pentadbiran AS ke Malaysia sejak pembentukan Kerajaan Perpaduan tahun lalu. Pertemuan antara Anwar dan Tai itu turut dihadiri Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz dan Duta Besar AS ke Malaysia, Brian D. McFeeters.

(Perdana Menteri, Datuk Seri Anwar Ibrahim menerima kunjungan hormat Wakil Perdagangan Amerika Syarikat (AS), Katherine Tai di Bangunan Perdana Putra, Putrajaya hari ini/ Foto BERNAMA)

Sementara itu, Tai yang dalam lawatan sehari ke Malaysia turut bertemu Zafrul di Menara MITI, Kuala Lumpur petang tadi.Malaysia dan AS mengesahkan komitmen untuk memperhebatkan kerjasama untuk mengukuhkan hubungan ekonomi dua hala di pelbagai peringkat hala dan serantau.MITI memaklumkan, terdapat lebih 600 syarikat AS beroperasi di Malaysia dengan pelaburan dalam sektor elektrik dan elektronik dan tenaga boleh diperbaharui. Pada tahun 2022, jumlah perdagangan antara Malaysia dan AS meningkat 23.3 peratus kepada RM267.58 bilion berbanding RM216.97 bilion pada tahun sebelumnya.AS kini merupakan rakan dagangan ketiga terbesar Malaysia selepas China dan Singapura. Dalam pertemuan itu juga, Zafrul memuji peranan AS dalam merintis Rangka Kerja Ekonomi Indo-Pasifik untuk Kemakmuran (IPEF).Beliau dan Tai bersetuju bahawa pematuhan terhadap prinsip Alam Sekitar, Sosial dan Tadbir urus (ESG) dalam perniagaan adalah cara utama ke hadapan. Zafrul menekankan peralihan yang adil ke arah menerima ESG dan keperluan untuk menangani cabaran utama pelbagai peringkat pembangunan yang akan memerlukan sokongan dalam pembinaan kapasiti dalam konteks AS sebagai salah satu penyokong utama ESG.Beliau menyatakan semangat untuk melibatkan diri dalam perbincangan yang nyata dengan AS sebagai Pengerusi Kerjasama Ekonomi Asia Pasifik (APEC) 2023 dan Ekonomi APEC lain dalam meningkatkan inovasi, pendigitalan, keterangkuman dan agenda kelestarian pada tahun 2023.Sebagai ahli pengasas APEC, Malaysia dan AS mempunyai peranan penting untuk diambil alih mencapai pencapaian APEC, khususnya dalam menyokong merealisasikan Putrajaya Wawasan 2040 dilancarkan semasa Malaysia menjadi pengerusi APEC pada 2020.


Laporan Audit: KKM rugi RM13.07 juta, 108 unit ventilator tidak sesuai dan selamat digunakan

KUALA LUMPUR, 16 Februari - Hanya 28 daripada 136 ventilator yang diperoleh Kementerian Kesihatan (KKM) dapat digunakan melalui tatacara perolehan darurat, menurut Laporan Ketua Audit Negara (LKAN) pada Khamis.Melalui perolehan yang disebut sebagai 260790-T laporan itu merekodkan baki 108 unit ventilator yang dibekalkan sebuah syarikat itu tidak dapat digunakan kerana tidak sesuai dan tidak selamat digunakan kepada pesakit.Menurut laporan itu lagi, tiada sebarang dokumen berkaitan urus niaga peroleh ventilator dikemukan kepada Pihak Audit. Pihak Auditi juga tidak dapat mengesahkan peranan dan tanggungjawab syarikat 260790-T sebagai syarikat yang menguruskan perolehan ventilator dan berurusan dengan pengeluar."Susulan itu, KKM telah memulangkan hanya 15 daripadanya kepada pengilang, manakala tuntutan kerugian sebanyak RM13.07 juta bagi 93 unit lagi tidak dapat dilaksanakan kerana tidak terdapat sebarang dokumen perolehan antara syarikat 260790-T dan kementerian," jelas laporan itu.Ketua Audit Negara Datuk Seri Nik Azman Nik Abdul Majid terdahulu berkata, hasil laporan audit itu mendapati 93 mesin ventilator di hospital kerajaan didapati tidak memenuhi standard dan tidak berfungsi.

Nik Azman berkata, KKM melalui maklum balas memberitahu mesin itu juga tidak boleh diubah suai kerana dibeli secara 'off the shelf' atau sedia ada.Malah ventilator itu juga tidak mempunyai jamin selain mesin itu pernah cuba dibaiki oleh pihak kontraktor namun gagal.Berdasarkan laporan itu lagi, melalui Mesyuarat Jemaah Menteri pada 25 Mac 2020 lalu untuk proses perolehan ventilator barisan jemaah menteri bersetuju memberi pengecualian kepada KKM untuk memperoleh 500 unit ventilator tambahan daripada syarikat 260790-T bagi memenuhi keperluan mendesak ketika itu.Sebanyak RM50 juta dianggarkan bagi perolehan ventilator yang dibuat melalui tatacara perolehan darurat di bawah Pekeliling Perbendaharaan (PB) 3.3 dan Arahan Perbendaharaan 99.Bagaimanapun, berdasarkan rekod perolehan KKM, syarikat tersebut hanya dapat membekalkan 136 unit ventilator.Kos perolehan tersebut berjumlah RM20.1 juta yang kemudian disemak semula menjadi RM24.07 juta pada 1 Sept 2020.


Presiden Jerman adakan lawatan negara ke Malaysia selepas 26 tahun

PUTRAJAYA, 16 Februari- Presiden Jerman, Frank-Walter Steinmeier tiba di Malaysia sempena lawatan negara selama tiga hari bermula hari ini.Ia merupakan sebahagian usaha berterusan mengukuhkan hubungan erat sedia ada antara Malaysia dan Jerman.Pesawat yang membawa presiden, isteri, Elke Büdenbender serta delegasi itu mendarat di Kompleks Bunga Raya Lapangan Terbang Antarabangsa Kuala Lumpur (KLIA) pada pukul 6.12 petang tadi.Ketibaan mereka disambut Menteri Pengiring, Nik Nazmi Nik Ahmad yang juga merupakan Menteri Sumber Asli, Alam Sekitar dan Perubahan Iklim.Turut hadir, Menteri Luar, Datuk Seri Dr Zambry Abdul Kadir dan Duta Besar Jerman ke Malaysia Dr Peter Blomeyer.Sejurus tiba, Steinmeier disambut dengan kawalan kehormatan setempat daripada Batalion Pertama Rejimen Renjer Diraja.

(Steinmeier dan isteri, Büdenbender tiba di Malaysia pada pukul 6.12 petang sempena lawatan negara selama tiga hari)

Esok beliau akan diberikan Sambutan Negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di dataran Parlimen sebelum melakukan kunjung hormat ke atas Perdana Menteri, Datuk Seri Anwar Ibrahim di Putrajaya pada pukul 5.00 petang.Manakala pada sebelah malam, beliau akan menghadiri Majlis Jamuan Negara di Istana Negara.Lawatan tersebut memberi peluang terbaik kepada Malaysia dan Jerman untuk mengukuhkan lagi hubungan serta kerjasama pelbagai bidang sekaligus mengeratkan lagi hubungan Kuala Lumpur-Berlin.Jerman merupakan rakan dagangan terbesar Malaysia dalam kalangan negara-negara Kesatuan Eropah (EU) dengan nilai perdagangan Malaysia dengan Jerman meningkat sebanyak 10.9 peratus berjumlah RM59.87 bilion (US$13.62 bilion) pada 2022 berbanding RM53.99 bilion (US$13.03 bilion) direkod pada 2021.Lawatan negara terakhir oleh Steinmeier ke Malaysia adalah 26 tahun lepas iaitu pada April 1997.


Arahan tulisan Jawi di papan tanda tidak langgar Perlembagaan Persekutuan - Mahkamah Rayuan

(Kawasan sekitar Kuala Kangsar termasuk nama jalan, bangunan restoran dan papan tanda telah dihiasi tulisan jawi sebagai langkah membudayakan semula tulisan tradisi itu semasa tinjauan di sekitar Bandar Diraja Negeri Perak/FOTO BERNAMA)

PUTRAJAYA, Februari 16 - Mahkamah Rayuan hari ini menolak rayuan dua ahli perniagaan dari Kuantan yang mengambil tindakan undang-undang terhadap keputusan pihak berkuasa tempatan mengarahkan setiap papan tanda kedai memaparkan tulisan Jawi.Panel tiga Hakim Mahkamah Rayuan dipengerusikan Datuk Yaacob Md Sam sebulat suara memutuskan bahawa tidak ada rasional, atau tidak munasabah atau menyalahi undang-undang arahan pihak berkuasa negeri untuk melaksanakan penggunaan tulisan Jawi pada papan tanda di premis perniagaan.“Dasar itu tidak melanggar Perkara 5 atau Perkara 8 Perlembagaan Persekutuan. Justeru, kami menolak rayuan perayu. Perintah Mahkamah Tinggi disahkan. Memandangkan ini adalah perkara yang melibatkan kepentingan awam, tiada perintah mengenai kos,” kata hakim menerusi prosiding dalam talian.Dua lagi hakim dalam panel tersebut ialah Datuk P. Ravinthran dan Datuk Nazlan Mohd Ghazali.Ahli perniagaan, Jehan Abdullah dan Dana Palan Arunachalam, merayu terhadap keputusan Mahkamah Tinggi Kuantan pada 5 Ogos 2021, yang antara lain, memutuskan bahawa mereka tidak mempunyai ‘locus standi’ untuk membawa tindakan undang-undang kerana mereka hanya memegang lesen perniagaan tetapi tidak memiliki premis perniagaan.Antara lain, Mahkamah Tinggi juga menyatakan bahawa tulisan Jawi boleh digunakan untuk menyampaikan maksud dalam bahasa Melayu dan oleh itu merupakan sebahagian daripada bahasa kebangsaan.Pada mulanya, Jehan dan Dana Palan turut disertai seorang lagi lelaki iaitu Phang Long Yen dalam permohonan semakan kehakiman mereka terhadap Majlis Perbandaran Kuantan (MPK) dan kerajaan Pahang pada 2020.

Bagaimanapun, Phang telah meninggal dunia dan bukan pihak dalam rayuan hari ini.Ahli perniagaan berkenaan, antara lain, memohon perintah untuk membatalkan arahan MPK dalam surat bertarikh April 2019 supaya perniagaan menggunakan tulisan Jawi pada papan tanda di premis mereka.Mereka juga memohon perintah untuk membatalkan keputusan exco kerajaan negeri pada 1 Mac 2018 untuk menggalakan penggunaan tulisan Jawi.Mereka juga menuntut pengisytiharan bahawa Seksyen 107 (2) Akta Kerajaan Tempatan 1976 adalah bertentangan dengan Perkara 8 (kesamarataan) Perlembagaan Persekutuan.Peruntukan tersebut menyatakan bahawa setiap lesen atau permit yang diberikan hendaklah tertakluk kepada syarat dan sekatan, sebagaimana yang difikirkan sesuai oleh pihak berkuasa tempatan dan boleh dibatalkan pada bila-bila masa tanpa memberi alasan.Dilaporkan bahawa kerajaan negeri Pahang memutuskan pada 2018 bahawa semua premis perniagaan dan papan tanda jalan akan menggunakan tulisan Jawi dalam usaha memartabatkan penggunaan tulisan Jawi.JIka enggan mematuhi arahan tersebut, pemilik premis boleh dikenakan denda sehingga RM250 dan lesen perniagaan mereka dibatalkan.Dalam prosiding rayuan tersebut, MPK diwakili peguam Ong Siew Wan dan Datuk Saiful Edris Zainuddin bertindak bagi pihak kerajaan Pahang manakala perayu diwakili peguam T. Gunaseelan. - BERNAMA


BELANJAWAN 2023: Pertanian bandar semakin popular dalam kalangan warga kota

(Kebun Komuniti Garden 8 Taman Perwira di Gombak)

KUALA LUMPUR, 16 Februari - Pertanian bandar semakin mendapat tempat dalam kalangan warga kota terutamanya, sejak pandemik COVID-19.Perubahan ketara itu terbukti selepas pertambahan penglibatan seramai 36,275 orang pada 2020 berbanding 18,687 orang pada tahun sebelumnya.Kebun Komuniti Garden 8 Taman Perwira di Gombak tidak melepaskan peluang untuk menjadikan taman perumahan mereka sebagai projek kebun meskipun tinggal di ibu kota.Oleh itu, sektor pertanian bandar wajar diberi tumpuan dalam Belanjawan 2023 bagi memastikan rantaian bekalan mencukupi serta selamat untuk rakyat.Ahmed Thaqif Iman Iqmal Fajri, 23 tahun merupakan graduan Ijazah Sarjana Muda Komunikasi dan Pengajian Media berkata untuk menarik minat golongan belia dalam sektor pertanian beliau akui pendekatan teknologi adalah yang terbaik "Penglibatan anak muda dapat ditambah lagi dalam sektor pertanian dari aspek pemasaran, digital atau apa sahaja kepakaran yang mereka arif," katanya ketika ditemui RTM.Selain itu, pengasas Kebun Komuniti Garden 8, di Gombak, Aida Haniza Adnan turut memaklumkan selain peruntukan, beberapa bengkel perlu dianjurkan untuk meningkatkan pengetahuan mereka."Peruntukan dana diperlukan untuk membolehkan kami terus berkebun seperti pemberian benih, baja dan racun kawalan serangga. Dari segi ilmu untuk memantapkan lagi pengetahun, boleh anjurkan lebih banyak kursus mengenai pertanian," katanya.

(Kebun Komuniti Garden 8 Taman Perwira di Gombak pasti memukau mata setiap pengunjung ke taman perumahan ini)

Kebun Komuniti Garden 8 Taman Perwira pernah memenangi hadiah utama bagi kategori Penyelenggaraan Terbaik 2021/2022. Lorong belakang rumah penduduk taman perumahan ini melibatkan 47 buah rumah ditukar kepada lorong kebun yang sangat menakjubkan.Pertanian bandar, bermula dengan program bumi hijau yang dilaksana Jabatan Pertanian pada 2006 bertujuan untuk menghasilkan bekalan makanan isi rumah selain menambah pendapatan.Sejak COVID-19 pula, orang ramai mula bercucuk tanam di rumah susulan Perintah Kawalan Pergerakan (PKP) yang menyebabkan sukar mendapatkan keperluan asas.Menjelang Belanjawan 2023, Ketua Pengarah Pertanian, Datuk Zahimi Hassan berharap peruntukan sewajarnya dapat diberi untuk memperkasa, dan memantapkan lagi sektor berkenaan selain turut merangka pendekatan baharu untuk menarik minat golongan muda."Bagi pihak Jabatan Pertanian, kami berharap program pertanian bandar ini mendapat perhatian dan diberikan tumpuan dalam Belanjawan 2023. Pihak kerajaan dapat memberikan sesuatu memberikan lebih dari kebiasaan untuk kembangkan program ini," katanya.Tambah Zahimi, beberapa pendekatan lain diambil untuk menarik minat golongan muda dalam sektor tersebut."Untuk memikat golongan muda, kita gunakan pendekatan sama iaitu teknologi. Teknologi itu seiring dengan yang digunapakai golongan itu. Kita masukkan pertanian dalam kehidupan mereka, dan mereka terus terlibat dengan pertanian lebih moden," ujarnya.

Pertanian bandar, dijangka dapat mengurangkan kos sara hidup. Pada 2021, penjimatan RM1269.00 manakala, pertambahan penjimatan sebanyak RM1680.00 pada 2025. Selain itu, pertanian bandar jua dijangka menghasilkan 8,800 metrik tan makanan yang selamat dan berkualiti menjelang 2025.


Simpanan median KWSP kaum Melayu turun RM5,500 - Ahmad Maslan

KUALA LUMPUR, 16 Februari- Kerajaan tidak lagi membenarkan pengeluaran Kumpulan Wang Simpanan Pekerja (KWSP). Jelas Timbalan Menteri Kewangan, Datuk Seri Ahmad Maslan, keputusan tersebut diambil berikutan situasi pandemik COVID-19 telah berakhir. Tambahnya lagi, 8.1 juta ahli telah mengeluarkan sejumlah RM145 bilion daripada KWSP ketika pandemik COVID-19 melanda negara. "Jumlah simpanan antara kaum juga meluas purata simpanan ahli Melayu yang melibatkan 7 juta ahli pada April 2020 sebelum dibenarkan pengeluaran ialah RM16,900 tetapi pada 2022 hanya tinggal RM5,500 sahaja."Peratusan penurunan ahli bumiputera lain sebanyak 1.4 juta ahli daripada RM10,600 turun kepada RM3,300 sahaja yang tinggal dalam simpanan," katanya. Median simpanan rakyat juga telah menyusut sebanyak 20% selepas COVID-19 kepada RM8,100 tahun lepas berbanding RM16,600 pada 2019.

(Timbalan Menteri Kewangan, Datuk Seri Ahmad Maslan)

Datuk Seri Ahmad Maslan juga turut memaklumkan dewan, 51.5% daripada lebih 13 juta ahli KWSP yang berumur 55 tahun ke atas, mempunyai simpanan kurang daripada RM10,000. Beliau menjelaskannya dalam sidang media di Parlimen.


Aspirasi pendidikan negara, memperkasa pelaksanaan Program j-QAF

SEREMBAN, 16 Februari- Penganjuran program Khatam Al-Quran Perdana sekolah-sekolah Kementerian Pendidikan peringkat Negeri Sembilan mendapat sambutan positif pelajar sekolah.

Program selari aspirasi sistem pendidikan negara dengan memastikan setiap murid mencapai potensi diri masing-masing menerusi pembacaan Al-Quran.  Menteri Besar, Datuk Seri Aminuddin Harun berkata, seramai 1,500 orang murid darjah enam dari Sekolah Kebangsaan dan Sekolah Jenis Kebangsaan Cina di seluruh Negeri Sembilan terlibat dalam menjayakan program tersebut.

"Anak anak ini akan melalui proses Ramadan, Israk Mikraj supaya mereka sentiasa mengingati hari kebesaran Islam. Disamping itu juga kita hendak lihat anak-anak kita dapat memeriahkan masjid dan surau kembali sempena Ramadan ini. "Jadi saya harap mereka tidak tertinggal dalam kumpulan tadarus yang ditubuhkan di masjid dan surau sempena ramadan ini insha-Allah.

Beliau ditemui pada Majlis Perasmian Penutup Khatam Al-Quran Perdana Sekolah-Sekolah Kementerian Pendidikan Peringkat Negeri Sembilan di Seremban.  Penguasaan Al-Quran dalam kalangan murid sekolah rendah menjadi teras dalam memperkasa pelaksanaan Program j-QAF yang mula dilaksana sejak tahun 2015.


Remaja maut, motosikal rempuh kereta belok mengejut

SUNGAI PETANI, 16 Februari- Seorang penunggang motosikal maut selepas terbabit dalam kemalangan di kilometer 60.4, jalan persekutuan Alor Setar- Butterworth, Sg Petani, Kedah Kejadian berlaku kira-kira pukul 11.20 malam.Ketua Polis Daerah Kuala Muda, ACP Zaidy Che Hassan berkata kemalangan membabitkan sebuah kereta dari arah yang sama. Setibanya di tempat kejadian didapati kereta yang dipandu seorang lelaki berusia 45 tahun cuba membelok ke kiri jalan secara mengejut. Mangsa berusia 22 tahun, menunggang motosikal berkuasa tinggi yang berada di belakang kereta tersebut tidak sempat mengelak lalu merempuh bahagian sisi kereta terbabit.

(Keadaan motosikal yang terbabit dalam kemalangan di Sungai Petani, malam tadi)

Mangsa mengalami kecederaan serius di bahagian kepala dan disahkan meninggal dunia di tempat kejadian.  Mangsa dihantar ke Unit Forensik, Hospital Sultan Abd Halim, Sg Petani untuk bedah siasat.Kes disiasat di bawah Seksyen 41 (1) Akta Pengangkutan Jalan 1987.


Anwar selamat tiba di tanah air dari Turkiye

SEPANG, 16 Februari- Kira-kira pukul 9.00 pagi tadi, Perdana Menteri Datuk Seri Anwar Ibrahim selamat tiba di tanah air selepas mengadakan lawatan sehari ke Turkiye.Lawatan itu bagi menzahirkan komitmen Malaysia membantu rakyat Turkiye yang terkesan dengan malapetaka gempa bumi. Pesawat khas membawa Anwar dan delegasi selamat mendarat di Kompleks Bunga Raya, Lapangan Terbang Antarabangsa Kuala Lumpur. Turut sama lawatan itu ialah Menteri Luar Datuk Seri Zambry Abdul Kadir dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali disambut Duta Besar Turkiye ke Malaysia Emir Salim Yuksel. Dalam lawatan itu, Perdana Menteri bertemu Presiden Turkiye Recep Tayyip Erdogan di Ankara bagi menyampaikan ucapan takziah daripada rakyat Malaysia dan memaklumkan berkenaan bentuk bantuan yang telah diusahakan pihak kerajaan Malaysia. Ketika lawatan sehari itu, Datuk Seri Anwar Ibrahim turut menyantuni pasukan mencari dan menyelamat (SAR) Malaysia yang bertugas membantu mangsa gempa bumi di Nurdagi, Turkiye dan melahirkan rasa bangga atas kecekapan dan tahap profesionalisme pasukan itu.

(Perdana Menteri, Datuk Seri Anwar Ibrahim / FOTO FB anwaribrahimofficial)

Pasukan SAR itu dianggotai Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam Malaysia dan Kor Kesihatan Angkatan Tentera Malaysia.Setakat selasa, Malaysia berjaya mengumpul dana bantuan bencana di Turkiye sebanyak RM30 juta.


Tragedi gempa: PM cadang beri elaun khas kepada pasukan penyelamat

KUALA LUMPUR, 16 Februari - Elaun khas akan diberikan kepada pasukan penyelamat Malaysia yang terlibat dalam misi mencari dan menyelamat (SAR) di Turkiye dan Syira. Perdana Menteri, Datuk Seri Anwar Ibrahim berkata perbincangan akan dibuat dengan Kementerian Kewangan bagi menentukan jumlah elaun berkenaan.

"Saya mencadangkan kita mengatur elaun khas kepada setiap yang berkenaan...elaun khas itu berdasarkan hari-hari mereka bertugas ada yang mencecah dua minggu...itu saya akan bincang dengan perbendaharaan tentang jumlah yang bersesuaian," katanya pada sesi Penerangan Menteri-Menteri di bawah Peraturan 14 (1)(i) berhubung lawatan ke Turkiye pada persidangan Dewan Rakyat, di sini, hari ini.Hasil pertemuan dengan Presiden Turkiye Recep Tayyip Erdogan semalam, negara berkenaan masih memerlukan kepakaran pasukan penyelamat Malaysia untuk misi di sana.  Ini dengan mengambil kira jangkaan peningkatan jumlah korban susulan kejadian gempa bumi pada 6 Februari lalu.  Perdana Menteri turut mencadangkan pemberian pingat dan sijil penghargaan kepada petugas terlibat.


Isu penipuan tawaran pekerjaan antara tumpuan Dewan Rakyat hari ini

KUALA LUMPUR, 16 Februari- Isu penipuan tawaran pekerjaan melibatkan rakyat Malaysia dan langkah kerajaan bagi menangani kes berkenaan antara tumpuan pada persidangan Dewan Rakyat hari ini.Menurut Aturan Urusan Mesyuarat dalam laman rasmi Parlimen, soalan berhubung penipuan pekerjaan itu diajukan Sim Tze Tzin (PH-Bayan Baru) kepada Menteri Dalam Negeri pada sesi Pertanyaan-Pertanyaan Menteri yang ingin tahu jumlah terkini rakyat Malaysia yang terlibat, jumlah diselamatkan dan yang dipercayai masih ditahan.Turut tersenarai, soalan Datuk Seri Sh Mohmed Puzi Sh Ali (BN-Pekan) kepada Menteri Kemajuan Desa dan Wilayah mengenai perancangan kerajaan dalam melaksanakan penyelenggaraan dan pembaikan infrastruktur serta kemudahan luar bandar pascabanjir.Pada sesi soal jawab pula, Manndzri Nasib (BN-Tenggara) mahu Menteri Pertanian dan Keterjaminan Makanan menjelaskan langkah bagi meningkatkan semula kedudukan Malaysia dalam Indeks Keselamatan Makanan Global (GFSI) 2022.Selain itu, Datuk Mohd Shahar Abdullah (BN-Paya Besar) meminta Menteri Kewangan menyatakan langkah kerajaan meningkatkan kadar dividen dalam membina semula caruman Kumpulan Wang Simpanan Pekerja (KWSP) pada tempoh yang lebih pantas dengan mengambil kira strategi portfolio pelaburan jangka panjang serta risiko ekonomi global jangka pendek dan sederhana.

Selesai sesi itu, Ahli Dewan Rakyat akan mengambil bahagian dalam sesi perbahasan Usul Menjunjung Kasih Titah Diraja.Persidangan Dewan Rakyat kali ini berlangsung selama 29 hari hingga 30 Mac ini. -BERNAMA


KUALA LUMPUR, 14 Februari- Kerajaan wajar terus mengambil langkah bagi meringankan beban penternak, petani dan pengeluar makanan, kata Ahli Parlimen Ledang, Syed Ibrahim Syed Noh dalam sesi perbahasan di Dewan Rakyat.Ini termasuk peniaga serta perusahaan mikro, kecil dan sederhana (PMKS)."Masih ramai petani yang mengadu kekurangan bantuan baja dan racun. Walaupun terdapat pelbagai insentif bantuan dari segi pengeluaran tanaman ataupun projek industri asas tani tetapi penyertaan masih agak rendah. Begitu juga dengan penternak, masih bertanya tentang insentif bantuan ternakan. Mungkin masalahnya bukan kepada banyaknya insentif tetapi pada capaian dan syarat yang ditetapkan," kata Syed Ibrahim.Dalam sesi sama Ketua Pembangkang, Datuk Seri Hamzah Zainudin menegaskan negara yang stabil akan terzahir sekiranya wujud permuafakatan antara kerajaan dengan pembangkang.Ini seperti titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.

"Hasrat murni YDPA ini adalah sesuatu yang perlu diambil kira oleh semua pihak. Bukan hanya di pihak pembangkang tetapi juga di pihak kerajaan.

(Kerajaan disaran permudah akses, syarat bantuan)

"Caranya ialah dengan mempercayai sesama kita. Mustahil ia boleh berlaku sekiranya masih ada lagi dalam kalangan pemimpin yang mempunyai dendami antara satu sama lain terutamanya selepas mereka memimpin kerajaan,' kata Hamzah.Beliau turut memberi jaminan blok pembangkang akan memainkan peranan semak dan imbang dengan menegur dan memberi pandangan secara bertanggungjawab.Malah menyokong perkara baik yang dibawa pentadbiran Perdana Menteri Datuk Seri Anwar Ibrahim.Hamzah juga memuji keputusan kerajaan menghantar Pasukan SMART ke Turkiye susulan bencana gempa bumi dengan menyifatkannya sebagai tindakan yang tepat.


Gempa bumi: PM bertemu Erdogan, zahir solidariti Malaysia

ANKARA, 15 Februari- Perdana Menteri, Datuk Seri Anwar Ibrahim mengadakan pertemuan dua mata bersama Presiden Turkiye, Recep Tayyip Erdoğan di sini hari ini, bagi menzahirkan solidariti Malaysia susulan kejadian gempa bumi yang meragut lebih 41,000 nyawa termasuk di Syria.Perkembangan itu dimaklumkan perdana menteri menerusi Facebook rasminya sebentar tadi.Dalam pertemuan tersebut, Anwar turut diiringi oleh Menteri Luar, Datuk Seri Dr Zambry Abdul Kadir, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali, Duta Malaysia Ke Turkiye, Sazali Mustafa Kamal dan Ketua Setiausaha Kementerian Luar, Datuk Seri Amran Mohamed Zin. "Saya menzahirkan solidariti Malaysia sebagai negara sahabat ketika saat getir dan sukar, serta komitmen yang tidak berbelah bahagi terutamanya dalam membantu warga Turkiye yang terkesan dari malapetaka gempa," katanya.Anwar turut menyampaikan ucapan takziah daripada rakyat Malaysia kepada Erdogan dan memaklumkan mengenai bentuk bantuan yang telah diusahakan pihak Kerajaan Malaysia. "Bersama kita mendoakan agar perisitiwa duka ini cepat berlalu dan Turkiye kembali pulih," katanya.


Sumbangan kepada Turkiye, balas jasa bantu Malaysia ketika pandemik COVID-19

PUTRAJAYA, 14 Februari- Bantuan kerajaan terhadap Turkiye adalah bagi membalas jasa baik negara itu, yang banyak membantu Malaysia ketika berdepan pandemik COVID-19.Menurut Perdana Menteri Datuk Seri Anwar Ibrahim, ia juga berikutan kejadian gempa bumi yang berlaku itu adalah kejadian buruk dalam sejarah."Mengapa kita berikan tumpuan yang agak khusus kerana malapetaka ini paling teruk dalam sejarah, selain daripada tsunami yang berlaku di Acheh. "Kesan kematian dan kerosakan itu memang masih diperkirakan dan jumlah jauh merentasi apa yang diunjurkan sebelum ini."Keduanya untuk Turkiye, itu negara yang banyak sekali membantu negara kita, kita tahu umpanya MAHB yang walaupun beroperasi di lapangan terbang di sekitar Istanbul dan bila menerima keadaan kerugian besar Covid, itu dibantu dengan dana yang besar oleh Turkiye. "Jadi saya mahu rakyat tahu ini bukan hubungan biasa, kerana pertamanya sahabat, keduanya sangat dekat dengan kita dan ketiganya bila keadaan syarikat kita itu mengalami permasalahan besar, dibantu luar daripada kaedah dan petimbangan biasa yang mencecah jumlah yang amat besar," katanya.

(Perdana Menteri berucap pada Majlis Sumbangan Dana Bencana di Kompleks Seri Perdana hari ini)

Beliau berkata demikian pada Majlis Sumbangan Dana Bencana di Kompleks Seri Perdana, di sini.Turut hadir, Timbalan Perdana Menteri, Datuk Seri Dr Ahmad Zahid Hamidi dan Menteri Luar, Datuk Seri Dr Zambry Abdul Kadir.Lebih RM25 juta berjaya dikumpulkan bagi meringankan beban mangsa tragedi gempa bumi Turkiye dan Syria.Sumbangan terbesar diterima daripada Yayasan Albukhary berjumlah RM10 juta; Gabungan Dewan Perniagaan dan Perindustrian Cina Malaysia (RM4.4 juta), Brahim Dewina Group (RM3 juta) dan YTL Corporation Bhd (RM2 juta).


RTM siar 75 perlawanan Liga-M secara langsung

KUALA LUMPUR, 14 Februari- Berita baik buat peminat bola sepak tanah air.Radio Televisyen Malaysia (RTM) diumumkan secara rasmi sebagai rakan penyiar Liga Malaysia (Liga-M) 2023 yang akan membuka tirai pada 24 Februari dengan perlawanan Piala Sumbangsih (Piala Sultan Haji Ahmad Shah), Johor Darul Takzim (JDT) menentang Terengganu FC.Menteri Komunikasi Dan Digital, Fahmi Fadzil berkata RTM akan menyiarkan secara langsung 75 perlawanan Liga-M termasuk perlawanan Piala Sumbangsih, Liga Super, Piala FA dan Piala Malaysia."Hasrat saya, kita dapat tonjolkan bukan hanya bakat pemain bola sepak kita tapi memberi ruang kepada peminat bola sepak tanah air untuk menonton secara percuma," kata Fahmi selepas Majlis Pelancaran RTM sebagai Rakan Penyiar Liga-M 2023 di Angkasapuri Kota Media di sini.

(Fahmi berkata RTM akan menyiarkan 75 perlawanan Liga-M secara langsung)

Tambah beliau, kesemua siaran langsung ini boleh disaksikan di saluran TV2, Sukan RTM dan TV Okey serta penstriman langsung melalui aplikasi RTMKlik.Selaku rakan penyiar rasmi, RTM bukan hanya memberikan kepuasan kepada peminat bola sepak malah dapat meningkatkan nilai komersial Liga-M sendiri.Sebanyak 14 pasukan akan bertanding dalam saingan Liga Super musim ini selepas penstrukturan semula Liga-M dan persaigan sengit bakal dipamerkan setiap pasukan untuk merebut gelaran juara.Sementara itu, bekas pemain kebangsaan, Muhammad Azraai Khor Abdullah berpendapat, saingan Liga-M musim ini menjanjikan persembahan menarik melalui siaran langsung di RTM."Apabila kontrak RTM diteruskan, sudah tentunya dengan kecemerlangan musim sudah akan diberi peluang untuk meneruskan lagi dari segi siaran dan sebagainya," katanya.


PM ke Turkiye malam ini

KUALA LUMPUR, 14 Februari- Perdana Menteri, Datuk Seri Anwar Ibrahim akan ke Turkiye malam ini bagi memberi sokongan moral serta semangat kepada negara itu yang terkesan gempa bumi, awal minggu lepas. Beliau yang akan diiringi Menteri Luar, Datuk Seri Dr Zambry Abdul Kadir dijangka berlepas pukul 11.00 malam nanti.Malaysia merupakan negara terawal menghulurkan bantuan kemanusiaan kepada Turkiye.  Sebelum ini, beberapa pasukan keselamatan seperti Pasukan Mencari dan Menyelamat Khas Malaysia (SMART) Agensi Pengurusan Bencana Negara (NADMA), Angkatan Tentera Malaysia (ATM), Jabatan Bomba dan Penyelamat Malaysia (JBPM) telah dihantar bagi membantu usaha mencari dan menyelamat (SAR).  "Saya ingat sahabat-sahabat harus ada untuk berikan semangat dan dokongan, bukan sahaja kepada beliau Presiden Turkiye, Recep Tayyip Erdogan tetapi juga kepada rakyat."Walaupun kita tidak boleh buat apa-apa, saya mulanya enggan pergi, saya fikir pasukan SMART sudah dihantar, hospital pun sudah dibuka, namun atas semangat persahabatan, saya buat keputusan ke sana," katanya.

Beliau menyatakan demikian kepada pemberita selepas mengadakan perjumpaan bersama ahli Dewan Negara di Bangunan Parlimen, di sini hari ini.


Kerajaan tidak bercadang perkenal semula GST, cukai kepenggunaan berasas luas

(Perdana Menteri, Datuk Seri Anwar Ibrahim ketika menjawab pertanyaan tambahan ahli parlimen Taiping, Wong Kah Woh di Dewan Rakyat, hari ini)

KUALA LUMPUR, 14 Februari - Kerajaan tidak bercadang memperkenalkan semula Cukai Barang dan Perkhidmatan (GST) mahu pun cukai kepenggunaan berasas luas, dalam usaha menangani isu hutang negara.Perkara berkenaan dimaklumkan Perdana Menteri, Datuk Seri Anwar Ibrahim pada sesi waktu pertanyaan menteri (MQT) di Dewan Rakyat.Jelas beliau, dengan tidak memperkenalkan semula GST mahu pun cukai kepenggunaan berasas luas, fokus kini adalah dengan melaksanakan langkah memperketat pengurangan subsidi bagi golongan kaya.

"Kita tidak bercadang untuk memperkenalkan GST atau pun cukai yang berkepenggunaan asas yang luas iaitu 'broadbast consult base'.Yang kita akan perketatkan adalah pengurangan subsidi bagi golongan kaya sepertimana yang dilakukan dalam isu subsidi elektrik. Sepertimana saya jelaskan dalam dewan ini, walau pun ada keputusan kerajaan sebelum ini untuk mengurangkan tarif tetapi kerajaan sekarang membatalkan cadangan itu dan menyasarkan hanya kepada T20 iaitu MNC, syarikat-syarikat besar melainkan syarikat-syarikat 'food security'," kata beliau ketika menjawab pertanyaan tambahan ahli parlimen Taiping, Wong Kah Woh di Dewan Rakyat, di sini hari ini. Dengan langkah tersebut, pelabur dari dalam dan luar negara juga yakin untuk melabur sekali gus mampu memulihkan ekonomi negara.


Isu hutang negara, bantuan gempa bumi antara tumpuan Dewan Rakyat hari ini

KUALA LUMPUR, 14 Februari - Kedudukan terkini jumlah hutang negara, bantuan Malaysia kepada kerajaan Turkiye dan Syria berikutan bencana gempa bumi serta isu kes rasuah antara tumpuan persidangan Dewan Rakyat, hari ini. Berdasarkan Aturan Urusan Mesyuarat, soalan berkenaan akan dijawab oleh Perdana Menteri, Datuk Seri Anwar Ibrahim pada sesi Waktu Pertanyaan-Pertanyaan Menteri.Bagi soalan berkaitan hutang negara yang dibangkitkan Wong Kah Woh (PH-Taiping), beliau turut meminta Perdana Menteri menyatakan punca kenaikan hutang negara setiap tahun serta usaha kerajaan menyelesaikannya.Datuk Iskandar Dzulkarnain Abdul Khalid (PN-Kuala Kangsar) yang bertanyakan mengenai gempa bumi turut meminta perincian kos keseluruhan atur gerak anggota Pasukan Mencari Dan Menyelamat Khas Malaysia (SMART) yang dihantar ke kawasan bencana di Turkiye dan Syria.Sementara itu, Lo Su Fui (GRS-Tawau) yang bertanyakan mengenai penyiasatan kes rasuah meminta Perdana Menteri menyatakan strategi penambahbaikan dan fokus utama kerajaan melalui Suruhanjaya Pencegahan Rasuah Malaysia (SPRM) untuk memastikan penyiasatan jenayah itu mendatangkan impak yang besar.

(Perdana Menteri, Datuk Seri Anwar Ibrahim akan menjawab soalan Ahli-Ahli Parlimen dalam Sesi Soal Jawab Perdana Menteri (PMQ) di Dewan Rakyat/ Foto FB Anwar Ibrahim)

Semasa sesi Pertanyaan Bagi Jawab Lisan, Zahir Hassan (PH-Wangsa Maju) bertanyakan kepada Menteri Komunikasi dan Digital mengenai dasar jangka masa pendek, pertengahan dan panjang Kementerian terhadap aplikasi media sosial seperti TikTok yang disalah guna hingga menjejaskan perpaduan rakyat.Datuk Rosol Wahid (PN-Hulu Terengganu) pula meminta Menteri Perdagangan Dalam Negeri dan Kos Sara Hidup menyatakan inisiatif yang dirangka di bawah Majlis Tindakan Sara Hidup Negara (NACCOL) dan perancangan jangka pendek, sederhana dan panjang kementerian itu untuk menangani bebanan kos sara hidup yang tinggi.Selepas sesi soal jawab, Perdana Menteri dijadual membentangkan usul bagi menubuhkan Jawatankuasa Pemilih yang akan dipengerusikannya serta melantik enam Ahli Parlimen lain.Selain itu, turut dibentangkan ialah usul Menjunjung Kasih dan Perbahasan Titah Diraja yang akan menyaksikan ahli-ahli Dewan Rakyat akan mengambil bahagian dalam perbahasan usul.Persidangan Dewan Rakyat kali ini berlangsung selama 29 hari sehingga 30 Mac ini. -BERNAMA


Bantuan gempa ke Syria, Malaysia tidak hirau dasar AS

KUALA LUMPUR, 14 Februari- Jumlah keseluruhan dana bantuan kemanusiaan dari Malaysia susulan kejadian gempa bumi yang melanda Turkiye dan Syria setakat ini sudah mencecah RM20 juta.

Perdana Menteri, Datuk Seri Anwar Ibrahim turut mempertimbang untuk bertolak ke Turkiye malam ini sebagai menzahirkan keprihatinan negara, selain atas permintaan Presiden Recep Tayyip Erdogan.Setakat ini, perbelanjaan keseluruhan yang diluluskan bagi misi bantuan ke Turkiye adalah sebanyak RM4 juta iaitu RM2 juta masing-masing bagi membiayai operasi setiap pasukan dengan menggunakan peruntukan Kumpulan Wang Amanah Bantuan Bencana Negara (KWABBN). Mengulas mengenai perbendaharaan Amerika Syarikat (AS) yang memberi pengecualian 180 hari di Syria bagi transaksi berkaitan bantuan bencana pula, Anwar menegaskan Malaysia tetap akan menyampaikan bantuan tersebut."Dari awal lagi, kita putuskan untuk turut membantu Syria dengan mengirim alatan perubatan, walaupun pada ketika itu AS belum beri pelepasan sekatan," katanya semasa sesi soal jawab di Dewan Rakyat hari ini.Tegas beliau, soal kemanusian dan bantuan kepada Syria, Malaysia tidak akan menghiraukan dasar AS itu."Kerajaan Malaysia menetapkan bahawa kita tetap akan mengirim pasukan membantu, sebaik mendapat kebenaran daripada Kerajaan Syria."Mesyuarat telah putuskan dana, alat-alat perubatan, selain menteri pertahanan menjelaskan untuk membawa kelengkapan hospital Angkatan Tenteran Malaysia (ATM) untuk dibina sementara di Syria," katanya.Sehingga semalam, Turkiye melaporkan bilangan kematian akibat bencana gempa bumi berukuran 7.8 mangnitud pada 6 Februari lalu itu telah mencecah seramai 31,643 orang, manakala 106,428 lagi cedera. Angka korban di Syria pula dilaporkan seramai 5,329 orang dan 14,500 lagi cedera serta menyebabkan kerosakan kemudahan infrastruktur dan bangunan yang amat teruk.


JTGPs laksana kempen galakan bayar cukai tanah secara tanpa tunai

KANGAR, 13 Februari- Jabatan Tanah dan Galian Negeri Perlis (JTGPs) menganjurkan Kempen Jom Bayar Cukai Tanah Tanpa Tunai bagi meningkatkan kesedaran masyarakat untuk menjelaskan bayaran cukai tanah.Kempen ini bermula 1 Januari hingga 31 Mac 2023 yang menyediakan pelbagai hadiah menarik kepada pembayar cukai tanah berjumlah RM100,000.

Menurut Pengarah JTGPs, Ismasuhaimi Shariff, usaha ini bagi mengatasi jumlah tunggakan cukai tanah setiap tahun yang mencecah RM2 juta, disebalik sasaran tahunan sebanyak RM 23 juta yang sepatutnya dikutip JTGPs.Beliau ditemui media pada Sidang Media Kempen Bayar Cukai Tanah Secara Tanpa Tunai di Jabatan Tanah dan Galian Negeri.Bagi pembayaran cukai tanah sehingga 31 Mac ini, JTGPs turut memberikan diskaun ke atas cukai tanah tanah iaitu 8% bagi tanah pertanian, 5% bagi tanah bangunan dan 3% untuk tanah perindustrian.Kempen ini juga menyasarkan peningkatan transaksi bayaran tanpa tunai sehingga 50% berbanding bayaran tanpa tunai dengan menggunakan kaedah bayaran seperti ebayar, Jompay, MyDebit dan FPX.


JBPM temukan 39 mangsa gempa bumi Turkiye

GAZIANTEP, 14 Februari- Seramai 39 mangsa gempa bumi di Turkiye berjaya ditemukan anggota Jabatan Bomba dan Penyelamat Malaysia (JBPM) menerusi lapan operasi mencari dan menyelamat (SAR) yang dijalankan sejak hari pertama pasukan itu melaporkan diri di Nurdagi dekat sini, minggu lalu.Menurut kenyataan di Facebook Korporat JBPM, dalam operasi itu, lima mangsa ditemukan masih hidup, manakala 34 lagi telah meninggal dunia, setakat laporan pukul 8.00 pagi tadi.Seramai 143 orang pegawai dari Malaysia menyertai Ops SAR Turkiye kali ini termasuk pengamal media.Pasukan MAS 01 dianggotai oleh enam pegawai JBPM dan 64 orang pegawai Pasukan Mencari dan Menyelamat Khas Malaysia (SMART), manakala pasukan MAS 10 pula dianggotai oleh 30 pegawai JBPM, 20 pegawai SMART, 20 pegawai Angkatan Pertahanan Awam Malaysia (APM) dan tiga pengamal media.Dua ekor anjing pengesan (K9) JBPM, Denti dan Frankie turut menyertai pasukan penyelamat Malaysia di Turkiye.Kesemua pegawai ditempatkan di kem pasukan penyelamat negara di Stadium Nurdagi, di sini."Cuaca berada dalam keadaan baik dan cerah dengan suhu 4 darjah celcius. Kesemua 36 pegawai JBPM berada dalam keadaan sihat dan baik," katanya.


Agong mahu usaha memperkasakan Majlis Tindakan Sara Hidup Negara diteruskan

KUALA LUMPUR- 13 Februari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah mahu usaha memperkasakan Majlis Tindakan Sara Hidup Negara diteruskan bagi mendepani peningkatan inflasi dan kos sara hidup.Baginda yakin semangat prinsip negara madani seperti ihsan dan inisiatif RAHMAH serta DAYA mampu membawa perubahan dalam memberikan jaringan perlindungan sosial dan seterusnya membendung isu kos sara hidup. "Majlis Tindakan Sara Hidup Negara akan diperkasakan dengan menerap dan meningkatkan pendekatan secara menyeluruh kekuatan negara melibatkan pengeluar, peniaga, pengguna dan semuaagensi kerajaan.  "Ekosistem perdagangan dalam negeri akan terus diperkasakan dengan maksud melindungi kepentingan pengguna melalui konsep mengharmonikan ekonomi," titah baginda.Al-Sultan Abdullah merasmikan istiadat pembukaan Mesyuarat Pertama Penggal Kedua Parlimen ke-15.Seri Paduka Baginda juga bertitah kerajaan akan memberi tumpuan kepada agenda pembaharuan bagi memperkukuh daya saing ekonomi Malaysia menjadi destinasi pelaburan pilihan.  "Pelaksanaan dasar dan inisiatif nasional seperti Dasar Pelaburan Baharu Berteraskan Aspirasi Pelaburan Nasional akan merancakkan lagi ekonomi negara dan mencapai sasaran yang diunjurkan. "Di samping itu program pembangunan sosioekonomi seperti Agenda Pemerkasaan Ekonomi Pendigitalan dan Penerimagunaan Teknologi, keusahawanan, serta pembangunan modal insan amat perlu bagi merancakkan lagi pertumbuhan ekonomi," titah baginda.


Agong mahu prinsip negara madani dilaksana dengan baik

(Yang di-Pertuan Agong berkenan berangkat bagi merasmikan Istiadat Pembukaan Mesyuarat Pertama Penggal Kedua Parlimen Ke-15/BERNAMA)

KUALA LUMPUR, 13 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menyambut baik pemuafatakatan pimpinan parti politik dalam Kerajaan Perpaduan.  Ini selari cetusan hasrat murni baginda membentuk sebuah kerajaan yang stabil dan utuh.  "Kerajaan beta boleh menumpukan daya usaha untuk memperkuat tekad bagi menjamin kestabilan politik dan menjana pertumbuhan ekonomi yang akan menjamin kesejahteraan rakyat beta. "Beta menghargai pengenalan inisiatif negara madani yang merangkumi aspek-aspek kemampanan kesejahteraan; daya cipta hormat; keyakinan; ihsan; dan rahmah."Besar harapan beta prinsip-prinsip tersebut diterjemahkan dengan baik dalam kerangka mencipta lonjakan buat negara," titah baginda.Al-Sultan Abdullah hari ini berkenan berangkat merasmikan istiadat pembukaan Mesyuarat Pertama Penggal Kedua Parlimen ke-15.

(Yang di-Pertuan Agong sambut baik permuafatakatan pimpinan parti politik dalam Kerajaan Perpaduan)


Kelemahan aplikasi MyJPJ diatasi sebelum pelancaran - Fahmi

KUALA LUMPUR, 12 Februari - Kelemahan keselamatan yang dikesan dalam aplikasi MyJPJ telah berjaya diatasi sebelum dilancarkan Jumaat lepas, kata Menteri Komunikasi dan Digital Fahmi Fadzil.Beliau berkata CyberSecurity Malaysia (CSM) telah mengenal pasti kelemahan tersebut semasa proses pembangunan aplikasi itu."Pihak CSM telah melakukan saringan dan siasatan terhadap aplikasi MyJPJ, kita telah kenal pasti satu kelemahan yang tidak terlalu besar dan ia (kelemahan itu) telah dimaklumkan kepada Kementerian Pengangkutan."Saya tiada maklumat terperinci, tetapi sebelum digunakan secara meluas ia telah dikesan. Saya sendiri berhubung dengan Menteri Pengangkutan (Anthony Loke Siew Fook) dan perkara itu telah diselesaikan," katanya kepada pemberita selepas menghadiri rumah terbuka sempena Tahun Baharu Cina bagi Parlimen Lembah Pantai di Taman Seri Sentosa, di sini. Beliau berkata demikian bagi menjawab kegusaran yang disuarakan pengguna mengenai keselamatan data peribadi dan aplikasi MyJPJ.Pada Jumaat, Loke mengumumkan pemilik kenderaan persendirian tidak perlu lagi mempamerkan cukai jalan masing-masing yang berkuat kuasa serta-merta, sebaliknya hanya perlu menunjukkan dokumen tersebut melalui aplikasi berkenaan yang dibangunkan secara dalaman.

(Fahmi ketika berucap pada majlis rumah terbuka sempenaTahun Baharu Cina bagi Parlimen Lembah Pantai di Taman Seri Sentosa)

Loke berkata inisiatif itu akan dilaksanakan secara berperingkat dengan fasa pertama membabitkan kenderaan persendirian individu termasuk motosikal bagi warganegara.Dalam pada itu, Fahmi memaklumkan CSM juga telah digerakkan untuk untuk membuat pemantauan terhadap semua prasarana siber yang diguna pakai kerajaan, termasuk aplikasi dan laman web bagi mengurangkan kebarangkalian berlakunya pencerobohan.“Dengan kepakaran CSM dan undang-undang yang lebih meluas, ini akan dapat membantu menjamin keselamatan siber rakyat, kementerian dan agensinya," katanya.Berhubung isu keselamatan siber, beliau menyeru agar kerajaan di rantau Asia Tenggara untuk bekerjasama membendung jenayah siber yang bersifat rentas sempadan khususnya jenayah penipuan."Sejumlah daripada jenayah siber ini tidak berlaku dalam negara kita, maksudnya ada panggilan dibuat dari luar negara tapi mangsanya rakyat kita. Jadi, ini perlukan satu kerangka di peringkat ASEAN," katanya.Menurut Fahmi, perkara tersebut telah dibincangkan dalam Mesyuarat Menteri-Menteri Digital ASEAN ke-3 (ADGMIN3) dan beberapa negara menyatakan sokongan untuk menyelaraskan protokol serta kerangka undang-undang bagi memudahkan siasatan dan tangkapan melibatkan jenayah siber. - BERNAMA


Agong dukung hasrat kerajaan bendung ketirisan dana awam

(Yang di-Pertuan Agong berkenan menerima Titah Diraja daripada Perdana Menteri Datuk Seri Anwar Ibrahim pada Istiadat Pembukaan Mesyuarat Pertama Penggal Kedua, Parlimen ke-15/BERNAMA)

KUALA LUMPUR, 13 Februari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah mendukung hasrat kerajaan membendung isu ketirisan dana awam.Seri Paduka Baginda juga menghargai komitmen kerajaan membanteras rasuah secara agresif.  "Beta mengalu-alukan usaha untuk membendung isu ketirisan dana awam termasuk inisiatif untuk mempercepat dan memastikan mekanisme pemberian subsidi bersasar mencapai matlamatnya dengan berkesan."Bagi membudayakan integriti dan memperkukuh tadbir urus, beta menghargai komitmen serta tekad kerajaan beta untuk membanteras rasuah secara agresif dengan menumpukan kepada aspek perolehan penguatkuasaan dan rasuah berskala besar," titah baginda.Yang di-Pertuan Agong berkenan merasmikan istiadat pembukaan Mesyuarat Pertama Penggal Kedua Parlimen ke-15.

(Yang di-Pertuan Agong dan Raja Permaisuri Agong melambai ke arah media ketika berangkat meninggalkan Dewan Rakyat/BERNAMA)


Tiada cadangan mansuh subsidi harga minyak petrol dan diesel

JOHOR BAHRU, 11 FEbruari - Kerajaan tidak bercadang untuk memansuhkan subsidi harga minyak petrol dan diesel dalam pembentangan Belanjawan 2023 akan datang. Menteri Perdagangan Dalam Negeri Dan Kos Sara Hidup, Datuk Seri Salahuddin Ayub berkata fokus kerajaan ketika ini ialah mengekalkan pelaksanaan subsidi berkenaan demi kepentingan rakyat. "Sehingga hari ini kita masih mengekalkan subsidi petrol diesel dilaksanakan sehingga kerajaan membuat satu keputusan untuk kita mungkun melaksanakan subsidi secara bersasar. Setakat saya hadir pada mesyuarat kabinet Rabu lepas kita masih kekal dengan apa yang kita putuskan pada hari ini," kata Salahuddin di sini.

(Salahuddin bercakap kepada pemberita selepas melancarkanProgram Inisiatif Pendigitalan Sektor Peruncitan ( ReDi) Peringkat Negeri Johor di Tampoi)

Insentif RM16,000 diperuntuk KPDN kepada peniaga dan pengguna secara tanpa tunai di pasaraya terlibat serta sumbangan RM150 kepada 240 pelajar B40 di Kolej Vokasional Tanjung Puteri berjumlah RM36,000 juga secara tanpa tunai. Inisiatif berkenaan menyasarkan 353 peniaga di pasaraya dan pasar awam negeri ini beralih ke medium digital yang akan memberi pelbagai manfaat kepada pengguna selain mengurangkan kebergantungan kepada wang tunai. Hingga Disember tahun lalu, 8, 479 peniaga di seluruh negara menyertai program berkenaan menerusi program rintis di 10 negeri termasuk Sabah dan Sarawak.


Kekurangan pekerja antara punca bekalan telur ayam terganggu - Mohamad

SEREMBAN, 11 Februari- Kementerian Pertanian dan Keterjaminan Makanan akan mengatasi masalah kekurangan pekerja yang menjadi antara faktor kekurangan bekalan telur ayam menjelang bulan Ramadan ini.Menterinya Datuk Seri Mohamad Sabu berkata pihaknya bersama Kementerian Dalam Negeri (KDN) dan Kementerian Sumber Manusia sedang berusaha untuk menambahkan pekerja dalam sektor pertanian dan sektor yang lain bagi tujuan itu."Kementerian sedang mengatasinya (masalah bekalan telur ayam), memang setiap kali menjelang perayaan, pengunaan telur ayam lebih tinggi, masalah kekurangan telur ini juga dihadapi negara lain."Kebimbangan tetap ada, masuk sahaja Ramadan, pengunaan telur dan bahan yang lain akan meningkat, sebab itu kita kena bincang dengan pihak pengusaha supaya melipat gandakan pengeluaran daripada sekarang, itu kita harapkan."Kalau mereka tidak cukup pekerja kita cuba (atasi) dengan memberi laluan mudah untuk menambahkan pekerja, masalah utama pengusaha selain kenaikan harga makanan adalah kekurangan pekerja," katanya kepada pemberita selepas merasmikan Persidangan Antarabangsa Palestin Kuala Lumpur (ICPKL) 2023, di sini, hari ini.Beliau berkata demikian bagi mengulas laporan media tempatan mengenai keluhan pengusaha kuih raya yang bimbang perniagaan mereka terjejas susulan kekurangan bekalan telur ayam menjelang musim perayaan Aidilfitri nanti.Sementara itu Mohamad berkata kerajaan Malaysia akan terus menyokong dan bersuara dalam memperjuangkan hak rakyat Palestin.

Menteri Pertanian dan Keterjaminan Makanan, Datuk Seri Mohamad Sabu FOTO BERNAMA

Katanya program tentang kesedaran memperjuangkan rakyat Palestin perlu diteruskan dan kini semakin banyak pertubuhan bukan kerajaan (NGO) dari negara Eropah memberikan sokongan kepada rakyat Palestin."Ahli Parlimen di Eropah juga berani mengecam sikap kerajaan mereka yang terus membantu kerajaan Israel yang membunuh rakyat Palestin setiap hari," katanya.Sementara itu Penasihat ICPKL 2023 Dr Fauziah Mohd Hasan berkata 500 delegasi daripada 20 negara turut menyertai program hari ini yang bertemakan 'The Caged Eye', iaitu simbolik solidariti kepada penderitaan tahanan rakyat Palestin dikurung dalam penjara rejim Zionis.Dr Fauziah berkata 4,450 warga Palestin dipenjara oleh pihak rejim Zionis termasuk 160 kanak-kanak dan 32 wanita. -BERNAMA


Anwar hubungi Presiden Erdogan, sampaikan ucapan takziah serta doa

KUALA LUMPUR, 11 Februari- Perdana Menteri, Datuk Seri Anwar Ibrahim telah menyampaikan ucapan takziah serta doa kepada Presiden Recep Tayyip Erdogan susulan bencana gempa bumi yang menimpa Turkiye.Menurut ciapan dalam Twitter rasminya, beliau memaklumkan telah berhubung dengan Presiden Turkiye sejurus tiba dari Bangkok, Thailand.Tambah beliau, Malaysia telah mengutus dua pasukan mencari dan menyelamat SMART serta membina satu field hospital (lapangan), selain rakyat yang turut mengumpul dana bagi membantu saudara di sana.

(Perdana Menteri, Datuk Seri Anwar Ibrahim)

Perdana Menteri dalam sidang media pada Rabu memaklumkan Malaysia akan menyalurkan sumbangan lebih AS$2 juta kepada Turkiye dan Syria bagi membantu mangsa gempa bumi di kedua-dua negara itu.


Istiadat Pembukaan Parlimen, Belanjawan 2023 tumpuan sidang kali ini

KUALA LUMPUR, 11 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dijadual menyempurnakan Istiadat Pembukaan Mesyuarat Pertama Penggal Kedua Parlimen ke-15 Isnin (13 Februari) ini, yang kedua di bawah kerajaan pimpinan Perdana Menteri Datuk Seri Anwar Ibrahim.Sebelum ini, pada 19 Disember lepas telah diadakan persidangan Dewan Rakyat pertama di bawah Kerajaan Perpaduan selama dua hari, antara lain melibatkan pembentangan usul undi percaya bagi keabsahan pelantikan Anwar sebagai Perdana Menteri ke-10, serta pembentangan bajet mini. Menurut takwim di laman web Parlimen, persidangan kali ini yang berlangsung selama 29 hari tertumpu kepada perbahasan Titah Diraja bermula 15 Februari hingga 21 Februari serta pembentangan semula Rang Undang-Undang Perbekalan 2023 oleh Anwar merangkap Menteri Kewangan, yang dijadual berlangsung pada 24 Februari. Rang Undang-undang itu seterusnya akan dibahas di peringkat dasar selama enam hari bermula 27 Februari serta sesi jawapan menteri pada 8 Mac dan 9 Mac, sebelum disusuli perbahasan peringkat jawatankuasa pada 13 Mac hingga 28 Mac. Anwar pada majlis Perhimpunan Bulanan Warga Kementerian Kewangan pada 8 Februari lepas, dilaporkan berkata Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat.Turut dijangka mencuri tumpuan adalah pembentangan kertas putih berkaitan perolehan dan kos pembelian vaksin COVID-19 yang didapati tidak mengikut prosedur sebelum ini.Selain itu, Kertas Putih mengenai kes Batu Puteh turut dijangka dibentangkan untuk tindakan selanjutnya, disediakan oleh Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said.Persidangan kali ini juga bakal menyaksikan pembaharuan termasuk sesi Soal Jawab Perdana Menteri (PMQ) pada setiap Selasa yang dijalankan secara ujian rintis bermula 13 Februari.Dalam wawancara bersama Bernama baru-baru ini, Yang Dipertua Dewan Rakyat Datuk Johari Abdul memaklumkan sesi itu bagi membolehkan Perdana Menteri menjawab soalan yang ditujukan kepadanya, namun ia belum boleh dimaktubkan sebagai sesi tetap.

Menurut Johari, ia bagi mengenal pasti masalah yang mungkin timbul susulan pelaksanaan sesi itu, selain ia juga memerlukan pindaan kepada Peraturan-Peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.Selain itu, sesi Kamar Khas juga ditambah baik dengan membanyakkan jumlah usul iaitu daripada dua usul setiap sesi kepada empat usul.Persidangan Dewan Rakyat akan berlangsung dari 13 Februari hingga 30 Mac. -BERNAMA


Pengukuhan kerjasama Malaysia-Thailand tercapai - PM

BANGKOK, 11 Februari- Lawatan Rasmi Perdana Menteri, Datuk Seri Anwar Ibrahim ke Thailand mencerminkan hubungan akrab antara kedua-dua negara sebagai jiran rapat serta negara anggota ASEAN termasuk jalinan antara rakyat yang erat selain hubungan ekonomi yang kukuh.  Lawatan itu juga memberi peluang kepada kedua-dua belah pihak meneroka peluang kerjasama bagi meningkatkan lagi hubungan dua hala dan membincangkan isu serantau serta antarabangsa yang mempunyai kepentingan bersama. Sejak bulan lepas, kepimpinan tertinggi dan rakyat Thailand, mengalu-alukan lawatan rasmi Datuk Seri Anwar Ibrahim ke negara ini dengan liputan meluas media tempatan. Ini kerana mereka menyifatkan kepimpinan dan pengalaman Datuk Seri Anwar tidak dapat disangkal terutama dalam sektor perdagangan dan pelaburan.  Empat Memorandum Persefahaman (MoU) berjaya dimeterai melibatkan sektor tenaga dan ekonomi digital dengan lebih RM400 juta nilai peluang dalam sektor berkenaan diwujudkan, hasil usaha sama membabitkan syarikat Malaysia dan Thailand.

Menurut Pensyarah Kanan, Jabatan Ekonomi dan Pengajian Kewangan UiTM, Dr Mohammad Zulfakhairi Mokhtar, negara mampu mencorak masa depan cerah untuk berkembang maju meski dihimpit cabaran ekonomi global. "Ini menunjukkan bahawa terdapat potensi yang sangat besar yang boleh disumbangkan oleh sektor ekonomi digital terutamanya kepada pendapatan negara atau ekonomi negara itu sendiri.Antaranya melalui kemasukan pelabur asing dan juga mewujudkan peluang pekerjaan baharu berasaskan ekonomi gig dan bentuk perniagaan yang memberi fokus kepada perniagaan berbentuk e-dagang," katanya kepada pemberita RTM. Dalam Pertemuan Perniagaan dengan Pemimpin Industri - The Future of ASEAN, Datuk Seri Anwar mencadangkan idea penubuhan Tabung Kewangan Asia (AMF) dikaji semula bagi menghadapi krisis ekonomi. Lawatan rasmi itu juga menyaksikan Malaysia dan Thailand bersetuju secara dasar dalam usaha membantu mewujudkan keamanan di selatan Thailand.  Malah usaha Perdana Menteri dalam memperkukuh hubungan erat antara umat Islam di Malaysia dan Thailand juga diberi pujian.Perkara tersebut turut disuarakan Naib Presiden Pusat Islam Thailand, Profesor Dr. Jaran Maluleem."Beliau sendiri sangat mengenali Thailand. Sejak muda, beliau selalu datang ke Thailand dan bekerja dengan belia Thai. Mereka yang ingat pasti faham Anwar adalah salah seorang aktivis dunia Islam dan mempunyai hubungan baik antara masyarakat muslim Thailand dan Malaysia," jelas Dr. Jaran kepada pemberita RTM.


Anggota TLDM lemas: SAR diteruskan, penilaian latihan dilakukan

MELAKA, 10 Januari- Susulan kes anggota Tentera Laut hilang ketika menjalani latihan amali, satu penilaian dalaman akan dibuat.Timbalan Menteri Pertahanan, Adly Zahari berkata, latihan amali yang dijalani mangsa, adalah mengikut prosedur operasi standard (SOP) yang ditetapkan.Tambah beliau, penilaian dan penambahbaikan akan dilakukan dalam sistem yang diguna pakai. “Mengikut laporan yang dilakukan, latihan itu mengikut SOP termasuk dari segi peralatan, kerana sebelum kejadian (lemas) tersebut pasukan telah melakukan penyelaman sedalam 60 kaki dan diteruskan kepada 120 kaki.“Mangsa juga bukanlah dari kumpulan pertama tetapi kumpulan kedua, kumpulan pertama telahpun selesai melakukan penyelaman (latihan) itu, jadi SOP itu telah dipatuhi," katanya.

Beliau ditemui pemberita ketika meninjau pergerakan operasi mencari dan menyelamat (SAR) di pengkalan carilamat (PHC) di Pulau Besar, Melaka.Hadir sama, Panglima 21 Gerup Gerak Khas (GGK), Mejar Jeneral Nubli Hashim.Operasi SAR diluaskan selain, penggunaan alat pengesan SONAR digunakan bagi mengesan kedudukan mangsa.Lans Koperal Edrin Baintim, 25 tahun, dipercayai hilang sewaktu menjalani latihan menyelam di perairan Pulau Undan, Melaka.


Pelan jangka panjang (PR1MA) sedang diperinci, elak projek perumahan terbengkalai

CAMERON HIGHLANDS, 10 Februari- Pelan jangka panjang mengenai program Perumahan Rakyat 1 Malaysia (PR1MA) Pahang dijangka siap pada bulan depan.  Garis panduan yang kini dalam peringkat kajian diguna pakai sebagai dasar perumahan yang lebih jelas kepada rakyat.  Menurut Exco Pahang, Datuk Seri Johari Harun, antara yang akan diteliti menerusi pelan jangka panjang itu termasuklah jumlah rumah yang akan disiapkan dalam tempoh ditetapkan bagi mengelak projek perumahan terbengkalai.  " Kita akan buat kajian semula keseluruhan, rata-rata pemaju menyatakan bahawa harga untuk nilai semua sekarang RM150,000 yang mana ini adalah kos pembinaan sebab tanah itu adalah tanah kerajaan jadi tidaklah mereka membeli tanah. Ini bermakna RM150,000 daripada tahun 2010 itulah harganya jadi mungkin sampai masa namun Menteri Besar cuba untuk kekalkan harga itu, namun kita boleh buat cara lain, mungkin 'design' kita ubah sikit," katanya.

(Exco Pahang, Datuk Seri Johari Harun)

Beliau menyatakannya selepas merasmikan Majlis Pelancaran Inisiatif Hijau di Cameron Highlands.Program anjuran Kementerian Pembangunan Kerajaan Tempatan (KPKT) melalui agensinya Perbadanan Pengurusan Sisa Pepejal dan Pembersihan Awam (SWCorp) untuk merawat sisa organik daripada dibuang ke tapak pelupusan.


Lawatan rasmi dua hari ke Thailand capai objektif perkukuh hubungan dua hala - PM

BANGKOK, 10 Februari - Lawatan rasmi selama dua hari Perdana Menteri, Datuk Seri Anwar Ibrahim ke Thailand berjaya mencapai objektif utamanya.Ini meliputi usaha memperkukuh hubungan dua hala Kuala Lumpur-Bangkok khususnya sektor perdagangan dan pelaburan.Pada lawatan tersebut, empat perjanjian persefahaman (MOU) dalam bidang tenaga dan ekonomi digital dimeterai syarikat kedua-dua negara.

"Soal kerjasama dua hala itu penting jadi dunia sekarang ini apa pun kita lakukan, ekonomi itu juga asas mungkin beri peluang pekerjaan, dengan masalah rakyat, itu saya beri tumpuan," kata Datuk Seri Anwar dalam sidang media sebelum mengakhiri lawatan rasmi ke Thailand, di sini.Turut dilaksana, perbincangan mengenai isu-isu keselamatan.Datuk Seri Anwar berkata, Malaysia akan berusaha sebaik mungkin menjalankan peranan sebagai fasilitator ke arah proses damai di Selatan Thailand."Perbincangan dengan PM Thailand nampak ada kesediaan. Dulu sentuh ini agak sensitif, tidak boleh sentuh terbuka. Sekarang nampak terbuka, kita bincang dengan baik. "Tidak boleh selesai peringkat itu sahaja, tentera, polis, ketua agama, masyarakat, pendidikan, NGO, kita rancang supaya sampai ke bawah jaringan itu kuat," katanya.


Tiga hari tempoh kelulusan dapatkan pekerja asing, atasi monopoli ejen

(Timbalan Menteri Sumber Manusia, Mustapha@ Mohd Yunus Sakmud)

ISKANDAR PUTERI, 10 Februari- Tempoh kelulusan mendapatkan pekerja asing yang dipendekkan kepada tiga hari dijangka dapat mengatasi isu monopoli ejen atau sindiket negara sumber mendapat keuntungan melampau.

Langkah diambil Kementerian Sumber Manusia itu bertepatan dalam mengurangkan birokrasi yang sebelum ini mengambil masa lama untuk kelulusan. Timbalan Menteri Sumber Manusia, Mustapha@ Mohd Yunus Sakmud berkata menerusi pelan kelonggaran pengambilan pekerja asing bermula Januari lalu, dijangka dapat menyelesaikan isu sindiket yang mengenakan bayaran terlalu tinggi.  Ia sekali gus dapat menampung keperluan segera terutama dalam industri kritikal.  "Ini sudah pun diarahkan oleh Perdana Menteri sebab banyak industri yang membuat aduan tidak cukup pekerja, jadi kita longgarkan dalam masa tiga bulan ini dan kita lihat apa kesannya kepada ekonomi negara sebab akhirnya kita kena pastikan apa yang kita buat ini akan meningkatkan kita punya GDP untuk negara ini ada dia punya polisi," katanyaBeliau menjelaskannya selepas lawatan kerja di kilang kanta lekap Ciba Vision Sendirian Berhad di Pelabuhan Tanjung Pelepas, Pasir Gudang.

(Mustapha ketika melakukan lawatan kerja di kilang kanta lekap Ciba Vision Sendirian Berhad di Pelabuhan Tanjung Pelepas, Pasir Gudang)

Mustapha turut mengingatkan rakyat agar berhati-hati dalam menerima tawaran kerja di luar negara yang menawarkan gaji lumayan kerana khuatir menjadi mangsa sindiket pemerdagangan manusia.  Sebanyak 488 laporan diterima Kementerian Luar Negeri berkaitan warganegara Malaysia yang menjadi mangsa sindiket penipuan tawaran pekerjaan di Kemboja, Laos, Myanmar dan Thailand.Mangsa sindiket yang diselamatkan setakat ini, ialah 227 di Kemboja, 61 di Laos, 38 di Thailand dan 33 di Myanmar.


Pesara guru usahakan ladang buah tin terbesar

MASJID TANAH, 9 Februari- Pokok buah tin, pohon syurga yang tinggi harganya dan memerlukan modal yang besar untuk menanamnya.  Namun itu tidak mematahkan semangat seorang pesara guru di Melaka yang mengambil inisiatif mewujudkan ladang pokok buah tin dan kini menjadi antara ladang terbesar di negara ini. Terletak di Solok Duku, Masjid Tanah, ladang seluas 8,000 kaki persegi itu diusahakan Mohamad Balok, 53 tahun.Kesemua 1,500 pokok buah tin yang ditanam di ladang itu berasal daripada lebih 50 buah negara.Antaranya Jepun, Iraq, Palestine, China dan Sepanyol.  Katanya, cabaran besar ketika mula menceburi penanaman pokok itu adalah modal.Ini memandangkan harga sebatang pokok khususnya yang diimport mencecah ratusan ringgit. "Cabaran besar saya ialah modal biasa dalam kita nak memperbesarkan lagi ladang ini dengan infrastruktur yang kita tengok hari ini memang memerlukan kos yang tinggi sebab hambatan harga barang sangat cepat berbanding modal yang kita ada Cabaran kedua, pohon tin ini senang dari segi lisan tapi tak mudah seperti apa yang kita usahakan sebab untuk mengusahakannya, kita perlukan kesabaran dan keazaman yang tinggi," katanya.

(Pengusaha ladang buah tin, Mohamad Balok)

Menggunakan konsep Agro Pelancongan, Pendidikan dan Kesihatan, Mohamad berharap pengunjung yang datang dapat menimba ilmu dan belajar mengenai keistimewaan buah tin.  Beliau kini dalam perancangan menambah 10,000 pokok dengan menghasilkan anak pokok tin sendiri."Kebun tin terbesar dan terbuka ini di Malaysia kita mahu ia dijadikan ikon pelancongan negara .Niat saya nak jadi ikon pelancongan negara, kita nak juga pelancong- pelancong luar datang ke Melaka, orang Malaysia akan datang ke sini juga sebab menariknya di sini, kita boleh petik makan dan rasa nikmat dari tangannya, tidak ada di tempat lain," ujarnya lagi. Dalam mempelbagaikan lagi hasil pokok buah tin, Mohamad turut menghasilkan produk hiliran antaranya teh daun tin dan sambal buah tin. Sementara itu, Ketua Menteri, Datuk Seri Sulaiman Md Ali berkata Melaka berpotensi menjadi perintis kepada hab agro pelancongan bagi tanaman buah tin . “Ini merupakan satu produk yang baru di negeri Melaka dan sekali gus untukmenjadikan agro pelancongan di negeri Melaka khusus mereka yang ingin mengenali apa itu buah tin, bagaimana pokok buah tin ini," katanya.

(Ketua Menteri Melaka, Datuk Seri Sulaiman Md Ali)


Pengeluaran KWSP perlu pertimbangan sewajarnya

BESTARI JAYA, 9 Februari - Pertimbangan sewajarnya perlu diberikan terutama mengenai isu pengeluaran Wang simpanan Kumpulan Wang Simpanan Pekerja (KWSP). Perdana Menteri, Datuk Seri Anwar Ibrahim berkata ketika ini kerajaan sedang mencari jalan penyelesaian terbaik meringankan beban rakyat tanpa perlu mengeluarkan wang simpanan KWSP mereka.  Beliau berkata simpanan pencarum yang rendah boleh menyebabkan lebih banyak masalah kepada diri dan keluarga mereka selepas ini sekiranya pengeluaran dilakukan, terutama bagi mereka yang akan bersara.  "Dulu kita minta dikeluarkan, banyak yang keluarkan tinggal RM10,000 , RM5,000 yang hendak dikeluarkan. Kita perlu fikir apa pilihan kita. Dia ada RM5,000 dan selepas itu keluarkannya, pencen empat tahun lagi, apa nak jadi? "Jadi saya ingat liputan itu kena adil. Saya kalau ikutkan wang dia, biar dia keluarkan, tetapi kalau wang tinggal RM5,000, pencen lima tahun lagi anak beranak macam mana? Kalau wang dia ada, tidak apa. Kalau wang dia tak ada? Kita tengah cari jalan bagaimana untuk kurangkan beban dia," kata Anwar di sini.

(Anwar bercakap kepada media selepas menyampaikanSyarahan Ulung Kursi Siddiq Fadzil bertajuk ‘Reformasi Pendidikan Untuk Kesejahteraan Masa Depan Malaysia’pada di Universiti Selangor (UNISEL), Kampus Bestari Jaya)


Tolak fahaman kolot dan jumud - Anwar

BESTARI JAYA, 9 Februari - Generasi baharu perlu menolok fahaman kolot dan jumud, sudah sampai masanya masyarakat berbilang bangsa untuk bangkit sebagai kekuatan baharu dalam masyarakat Madani, kata Perdana Menteri, Datuk Seri Anwar Ibrahim.  Perubahan juga perlu dilaksana berteraskan prinsip keharmonian, keamanan dan kemanusiaan sejagat, mengambil kira kemajmukan masyarakat di Malaysia.  "Anak anak Melayu yang pintar bersama Cina, India dan Iban bersama yang pertahankan keadilan dan bangkit sebagai kekuatan baru masyarakat madani. Ini cabaran saya. Kena faham kerangka pemikiran yang boleh mendorong perubahan hanya dengan memastikan masyarakat bersatu untuk pendidikan dan pendidikan membawa kepada kesatuan. Pendidikan berteraskan keyakinan bangsa dan agama dan membawa kekuatan dan kemanusiaan," kata Anwar di sini.Tambahnya, masyarakat perlu memahami dengan sebenar kerangka pemikiran yang menjadi pegangan dan membawa perubahan dalam negara.

(Anwar berucap ketika menyampaikan Syarahan Ulung Kursi Siddiq Fadzil bertajuk‘Reformasi Pendidikan Untuk Kesejahteraan Masa Depan Malaysia’pada di Universiti Selangor (UNISEL), Kampus Bestari Jaya, di sini)

Kunjungan Datuk Seri Anwar ke UNISEL pada hari ini bagi menyampaikan Syarahan Ulung dikaitkan dengan hubungan eratnya dengan Almarhum Profesor Datuk Dr. Siddiq Fadzil yang sudah terjalin sejak dari zaman mahasiswa mereka lagi sehinggalah Almarhum menghembuskan nafas terakhir pada 31 Ogos 2021 lalu.  Almarhum Profesor Datuk Dr Siddiq Fadzil ketika hayatnya samangat menekankan peranan pendidikan dan pendidik ke arah usaha membina masyarakat berakhlak.


Fenomena 'brain drain' masih boleh beri manfaat kepada negara - TPM Fadillah

JAKARTA, 9 Februari- Fenomena brain drain atau penghijrahan pakar di Malaysia boleh dilihat sebagai sesuatu yang positif kerana kerajaan masih boleh memanfaatkan kepakaran mereka untuk kepentingan negara, kata Timbalan Perdana Menteri, Datuk Seri Fadillah Yusof.Beliau yang juga Menteri Perladangan dan Komoditi berkata, antara faktor berlakunya brain drain dalam bidang penyelidikan adalah kerana terdapatnya fasiliti dan sistem sokongan yang lengkap di negara lain seperti di Silicon Valley, Amerika Syarikat, yang mampu meningkatkan kepakaran dan potensi.“Di Malaysia ramai yang pergi ke negara lain terutamanya dalam bidang sains dan teknologi disebabkan tidak ada rantaian nilai keseluruhan yang boleh memberikan keselesaan dan kemudahan kepada mereka.“Brain drain perlu dilihat dari sudut yang berbeza iaitu bagaimana kita manfaatkan rakyat yang berada di luar agar dapat menyumbang kepada negara. Pada saya kalau ada penghijrahan untuk tujuan tersebut ia adalah sesuatu yang baik,” katanya pada majlis makan malam bersama diaspora Malaysia di Indonesia, di sini, malam tadi, sempena lawatan kerja tiga hari bermula semalam.Selain menjadi penghubung antara Malaysia dengan negara tempat mereka berada, Fadillah berkata hasil penyelidikan pakar-pakar ini boleh digunakan di Malaysia.Semalam, Fadillah dan delegasi tiba di Lapangan Terbang Antarabangsa Soekarno-Hatta pada pukul 6.40 petang waktu tempatan (7.40 malam waktu Malaysia).

(Timbalan Perdana Menteri, Datuk Seri Fadillah Yusof / FOTO BERNAMA)

Hari ini beliau dijadual mengadakan pertemuan dengan Menteri Penyelaras Hal Ehwal Ekonomi Indonesia, Airlangga Hartarto untuk membincangkan isu-isu berkaitan minyak sawit.Antara yang dibincangkan termasuk strategi untuk mengatasi Peraturan Penebangan Hutan Kesatuan Eropah dan meneroka cara mengukuhkan kerjasama dalam kalangan anggota Majlis Negara-Negara Pengeluar Minyak Sawit (CPOPC). -BERNAMA


909 Aduan Suri diterima, 95 peratus berjaya diselesai

(Timbalan Menteri KPDN, Fuziah Salleh menyantuni pengunjung dengan membuat Jualan Happy Hour sempena Jualan Rahmah untuk ayam dan telur ayam di Lotus’s Tebrau/FOTO Facebook Fuziah Salleh)

JOHOR BAHRU, 8 Februari - Kementerian Perdagangan Dalam Negeri dan Kos Sara Hidup (KPDN) berjaya menyelesaikan sebanyak 95 peratus daripada 909 aduan yang diterima menerusi Aduan Suri sejak dilancarkan pada 11 Januari lalu.Timbalan Menteri KPDN, Fuziah Salleh berkata kebanyakan aduan yang diterima menerusi aplikasi WhatsApp ialah berkaitan penipuan pembelian dalam talian, ketiadaan bekalan dan kenaikan harga barang.Fuziah berkata setiap aduan juga akan diambil tindakan dalam tempoh 14 hari berbanding 21 hari sebelum ini."Malah menerusi inisiatif Aduan Suri juga maklum balas akuan penerimaan aduan segera dibuat dalam tempoh dua jam berbanding sehari sebelumnya."Menerusi statistik penerimaan aduan menunjukkan inisiatif Aduan Suri mampu memperkasakan hak suri rumah sebagai golongan pembeli dan pengguna," katanya pada sidang media selepas Majlis Pelancaran Aduan Suri dan Program Jualan Rahmah peringkat Johor di sini, hari ini.

(KPDN melancarkan Aduan Suri peringkat Negeri Johor yang diadakan di Pasaraya Lotus’s Tebrau, Johor Bahru/FOTO Facebook Fuziah Salleh)

Tambahnya, pada pelancaran Aduan Suri di Kedah bulan lalu, sebanyak 500 pelekat peti sejuk yang mempunyai kod QR saluran aduan melalui WhatsApp telah diedarkan."Melalui mekanisme ini, pengadu hanya imbas kod QR dan ianya akan disalurkan terus ke aplikasi aduan Kementerian Perdagangan Dalam Negeri dan Kos Sara Hidup (KPDN). Johor menjadi lokasi kedua kita edarkan lagi 500 pelekat peti sejuk Aduan Suri," katanya lagi.Menurut Fuziah, pihaknya berhasrat memperkasakan penggunaan Aduan Suri dengan meletakkan kod QR itu di pasar raya dan kedai.Katanya, ketika ini pihaknya dalam perbincangan untuk kemas kini sistem agar lebih efisien.Tahun lalu, KPDN merekodkan 29,965 aduan kepenggunaan dan daripada jumlah itu 13,755 aduan daripada pengadu wanita.Dalam tempoh sama, aduan berkaitan transaksi dalam talian adalah tertinggi diterima iaitu sebanyak 8,847, diikuti aduan mengenai harga barangan (7,259 aduan) dan perkhidmatan mengelirukan (6,095 aduan).


Kerajaan Perpaduan, Sultan Johor salur bantuan AS$ 1 juta untuk Turkiye

PUTRAJAYA, 8 Februari- Kerajaan Perpaduan bersetuju untuk menyalurkan bantuan berjumlah AS$1 juta dolar kepada kerajaan Turkiye dan Syria.Sultan Johor, Sultan Ibrahim Sultan Iskandar turut berkenan mengurniakan jumlah sama kepada negara berkenaan.Menurut Perdana Menteri, Datuk Seri Anwar Ibrahim, Majlis Agama Islam Wilayah Persekutuan (MAIWP) juga akan menambah jumlah itu sebanyak RM1 juta."Kita harap bantuan daripada rakan-rakan dan rakyat yang simpati akan disalurkan kepada Turkiye dan Syria.Bantuan ke Syria ini, kita akan salurkan menerusi International Red Cross dan konsulat kita di Syria akan memastikan urusan penyaluran dana dan pembelian barangan perubatan dan sebagainya, di sana nanti," kata Anwar dalam sidang media hari ini, di sini.

Sementara itu, seramai 70 anggota penyelamat tambahan akan diterbangkan ke Turkiye malam ini.Ini melibatkan 30 anggota bomba serta 20 anggota masing-masing dari SMART dan Angkatan Pertahanan Awam (APM)."Ini kerana pasukan pertama dilihat sangat berkesan dan Turkiye rasa selesa dan memohon supaya kita tambah bantuan tenaga.Penerbangan bantuan ini diurus oleh Turkiye sendiri melalui Turkish Airlines sekali gus mengurangkan beban tanggungan kita," tambah Anwar.Dalam pada itu, Kementerian Pertahanan (MINDEF) sedang mempersiap pasukan doktor dan paramedik bagi menghulurkan bantuan perubatan kepada mangsa tragedi gempa bumi di Turkiye.ATM juga bersedia menggerakkan pasukan untuk membangunkan hospital perang sekiranya diperlukan.


SMART Malaysia antara terawal tiba di Turkiye

(Pasukan SMART dijangka akan mula memasuki kawasan 'ground zero' gempa bumi di Turkiye hari ini/FB Agensi Pengurusan Bencana Negara, Jabatan Perdana Menteri)

KUALA LUMPUR, 8 Februari- Pasukan Mencari dan Menyelamat Khas Malaysia (SMART) menjadi antara pasukan negara asing yang pertama tiba di Turkiye bagi membantu misi mencari dan menyelamat (SAR) mangsa tragedi gempa bumi yang kini sudah meragut lebih 7,000 nyawa termasuk di Syria.Kementerian Luar dalam kenyataan memaklumkan, Malaysia berjaya menghantar pasukan SMART dengan segera dalam tempoh kurang 12 jam kejadian bencana itu.Katanya, ia adalah hasil penyelarasan sangat baik antara semua agensi kerajaan Malaysia, Kedutaan Besar Malaysia di Ankara, Konsulat Jeneral Malaysia di Istanbul, Kedutaan Besar Republik Turkiye di Kuala Lumpur serta Turkish Airlines."Seramai 70 anggota pasukan itu selamat tiba di Istanbul pada pukul 6.00 pagi waktu tempatan semalam, dan turut digerakkan ke Adana bagi misi SAR di kawasan berkenaan yang terletak 500 kilometer (km) dari Ankara atau 987km dari Istanbul."Pasukan petugas itu diketuai bersama Wisma Putra dan Agensi Pengurusan Bencana Negara (NADMA) dengan objektif utama bagi memastikan segala persiapan dan perancangan untuk saluran bantuan kemanusiaan ke negara-negara terkesan akibat bencana gempa bumi ini berjalan lancar, teratur dan memenuhi garis panduan oleh kerajaan-kerajaan berkenaan," katanya. Dalam pada itu, Kementerian Luar menasihatkan warga Malaysia yang berada di Turkiye, Syria dan negara-negara berdekatan supaya terus mengambil langkah berwaspada dan sentiasa mengikuti perkembangan terkini."Patuhi nasihat yang dikeluarkan pihak berkuasa tempatan dari semasa ke semasa."Sekiranya memerlukan bantuan segera, warga Malaysia di negara-negara ini dinasihatkan segera berhubung dengan Kedutaan-kedutaan Besar Malaysia di Amman, Ankara, Beirut atau Konsul Jeneral Malaysia di Istanbul atau Konsul Kehormat Malaysia di Damsyik," katanya.Kerajaan Malaysia menghantar pasukan SMART ke Turkiye bagi misi bantuan SAR selepas diarahkan Perdana Menteri, Datuk Seri Anwar Ibrahim pada Isnin."Susulan arahan perdana menteri pada petang kelmarin, Kerajaan Malaysia menghantar pasukan SMART ke Turkiye untuk terbabit dalam misi bantuan SAR mangsa yang terjejas, bersama pihak berkuasa tempatan," katanya.

(Pasukan SMART selamat tiba di Turkiye bagi menyertai misi SAR di wilayah terjejasbencana gempa bumi/Foto FB Anwar Ibrahim)

Berita berkaitan:Gempa bumi Turkiye: Pasukan SMART masuk kawasan ‘ground zero' hari ini


Gempa bumi Turkiye: Pasukan SMART masuk kawasan ‘ground zero' hari ini

(Foto FB Agensi Pengurusan Bencana Negara, Jabatan Perdana Menteri)

ADANA, 8 Februari- Pasukan Mencari dan Menyelamat Khas Malaysia (SMART) yang digerakkan bagi membantu usaha mencari dan menyelamat (SAR) mangsa gempa bumi di selatan Turkiye dijangka akan mula memasuki kawasan 'ground zero' (lapangan), hari ini.

Pasukan SMART yang berlepas pada 6 Februari lalu dan tiba semalam kini sedia ke kawasan bencana selepas terdapat kelewatan di Lapangan Terbang Adana."Terdapat kelewatan berikutan masalah kesesakan di Lapangan Terbang Adana yang merupakan pintu masuk ke 'ground zero'," menurut perkongsian Facebook rasmi Agensi Pengurusan Bencana Negara (NADMA).Menerusi maklumat itu, pergerakan pasukan SMART dari sini ke Aziantep mengambil masa kira-kira tiga jam menggunakan jalan darat.

Lebih 7,000 orang terbunuh di Turkiye dan Syria selepas dua gempa bumi terkuat melanda rantau itu dalam hampir satu abad pada Isnin.


Sekretariat Kerajaan Perpaduan tubuh tiga jawatankuasa

(Perdana Menteri mempengerusikan mesyuarat pertama Sekretariat Kerajaan Perpaduan di Menara Dato’ Onn,Pusat Dagangan Dunia Kuala Lumpur)

KUALA LUMPUR, 8 Februari- Sekretariat Kerajaan Perpaduan menubuhkan tiga jawatankuasa termasuk Jawatankuasa Pilihan Raya bagi merangka strategi menghadapi Plilhan Raya Negeri.Perdana Menteri memberitahu dua lagi jawatankuasa ialah Jawatankuasa Strategi dan Jawatankuasa Pemantauan Agenda Kerajaan dan Politik.“Jawatankuasa Pilihan Raya akan menumpukan pilihan raya negeri yang akan diadakan bila-bila masa termasuk hal-hal pembahagian kerusi serta memastikan tapak dan kesepakatan yang kukuh antara parti termasuk Sabah dan Sarawak,”katanya.Jawatankuasa Pilihan Raya akan bersidang dalam masa terdekat melibatkan pengarah pilihan raya setiap parti.Beliau berkata, bawah jawatankuasa itu juga akan ada jawatankuasa komunikasi strategik untuk menangani fitnah-fitnah melampau seperti dalam kes pembakaran al-Quran baru-baru ini.“Isu pembakaran al-Quran, itu beberapa orang yang kononnya tokoh- tokoh agama mengunakan kenyataan dalam ucapan mereka seolah-olah kita tidak berbuat apa-apa, atau belum berbuat apa-apa, padahal pada masa itu kita telah keluarkan kenyataan yang keras, mengecam….Menteri Luar juga telah memanggil duta Sweden dan berikutnya saya mengumumkan pengedaran satu juta al-Quran,” tambahnya.Beliau memaklumkan perkara itu dalam sidang media selepas mempengerusikan mesyuarat pertama sekretariat itu di Menara Dato’ Onn, Pusat Dagangan Dunia Kuala Lumpur.Sementara itu,  Perdana Menteri yang juga Pengerusi Sekretariat mengumumkan Timbalan Perdana Menteri Datuk Seri Fadillah Yusoff sebagai Setiausaha Agung Sekretariat, Ketua Pemuda UMNO Datuk Dr Asyraf Wajdi Dusuki sebagai Ketua Sekretariat manakala ketua-ketua parti di bawah Kerajaan Perpaduan sebagai Timbalan Pengerusi Sekretariat.“Pengerusi setiap jawatankuasa akan ditentukan kemudian, manakala terma bagi setiap jawatankuasa ialah memastikan setiap dasar-dasar disepakati bersama selain diputuskan dalam mesyuarat jemaah menteri.“Sekretariat juga akan memberi pandangan tentang dasar Kerajaan Perpaduan dan memastikan semua pandangan diambil kira dalam merumuskan dasar-dasar yang akan dibuat,” katanya.Beliau berkata  Sekretariat Kerajaan Perpaduan akan bermesyuarat setiap bulan.

(Perdana Menteri bercakap pada sidang media selepas mempengerusikan mesyuarat pertama Sekretariat Kerajaan Perpaduan di Menara Dato’ Onn, Pusat Dagangan Dunia Kuala Lumpur)


Lawatan rasmi PM ke Bangkok, pentas penting bincang pelbagai isu dan kerjasama

BANGKOK, 7 Februari- Lawatan rasmi dua hari Perdana Menteri ke Thailand mulai Khamis, amat ditunggu-tunggu penduduk negara itu.  Mereka menyifatkan kehadiran Datuk Seri Anwar Ibrahim membuka lembaran baharu kepada hubungan dua hala Malaysia-Thailand terutama dalam sektor perdagangan dan pelaburan.  Sejak bulan lalu, tumpuan laporan berita media tempatan Thailand sudah mula terarah kepada lawatan rasmi Perdana Menteri.  Lawatan rasmi Anwar dijangka memajukan lagi hubungan kedua-dua negara serta membantu mencapai matlamat perdagangan dua hala sebanyak RM126 bilion pada 2025.  Pengarah Institut Pengajian Asia Timur, Universiti Thammasat Kampus Rangsit, Thailand, Prof Dr Chaiwat Meesanthan menyifatkannya sebagai sangat signifikan."Bagi Thailand, lawatan ini bukan sahaja 'honor visit' tetapi sebagai lawatan yang penting untuk perbincangan dan pentas menaiktaraf isu-isu yang Thailand mahu berbincang dengan Perdana Menteri walaupun Timbalan Perdana Menteri Thailand pernah sekali lagi melawat Malaysia selepas Anwar dilantik sebagai Perdana Menteri tetapi itu hanya sekejap sekadar memperkenalkan diri."Tetapi lawatan ini pentas penting untuk kerajaan Thailand bincang tentang kemahuan kerjasama darpada pihak negara kita kepada Malaysia," katanya kepada RTM.

Tambah Prof Chaiwat, selain meneroka potensi dalam sektor baharu, Thailand mengharapkan pertemuan kali ini turut membincangkan mengenai sempadan Thailand-Malaysia. "Bagi saya bukan sahaja Anwar sebagai bekas Menteri Kewangan yang terbaik di Asia tetapi beliau sendiri lebih faham tentang keadaan di Thailand terutamanya di sempadan Thailand."Kerana beliau sebagai salah seorang aktivis yang sangat aktif dan selalu datang ke sempadan Thailand dan juga di wilayah sempadan Pattani untuk melawat," jelas beliau.Malaysia dan Thailand sudah menjalin hubungan diplomatik selama 65 tahun sejak Malaysia mencapai kemerdekaan pada 1957.  Dari Januari hingga November tahun lepas, Thailand disenaraikan sebagai rakan dagang ketiga utama Malaysia dalam kalangan negara-negara ASEAN selain merupakan destinasi eksport keenam terbesar serta sumber import kelapan terbesar.  Jumlah perdagangan Malaysia dengan Thailand terus mencatatkan prestasi cemerlang dan mencecah RM112.42 bilion dari Januari hingga November tahun lepas.  Jumlah itu menunjukkan peningkatan sebanyak 27.4 peratus dalam tempoh sama pada 2021.  Pertemuan kedua-dua pemimpin tertinggi negara juga dijangka bertukar-tukar pandangan mengenai pengukuhan kerjasama dalam bidang berkepentingan seperti keselamatan, keterjaminan makanan serta kerjasama dalam ASEAN dan kerangka kerja pelbagai hala yang lain.Laporan disediakan wartawan RTM, Farhana Azwanee Ismail dari Krung Thep Maha Nakhon.